Georg Ritter Von Schöner: Führer Pertama Jerman

Secara amnya, Führer merupakan suatu gelaran yang berasal dari perkataan Jerman yang membawa maksud ‘ketua’ ataupun ‘pebimbing’. Bagi peminat sejarah pula, gelaran Führer pastinya sudah tidak asing sama sekali. Hal ini kerana, gelaran ini begitu popular penggunaanya. Penggunaannya merujuk kepada bekas pemimpin Jerman, Adolf Hitler (1889 – 1945).

Hitler mula menggunapakai gelaran ‘Der Führer’ seawal 1920-an. Gelaran tersebut digunakan bagi merujuk kepada jawatan dia sebagai ketua tertinggi (Oberster Führer) di dalam parti Nazi. Menariknya, sejarah telah membuktikan bahawa Hitler bukanlah individu pertama yang menggunakan gelaran Führer. Sebaliknya dia telah meniru penggunaan gelaran ini daripada Schönerer, Führer pertama sebelum Hitler.

Nasionalis Yang Mendambakan Penyatuan

Schönerer atau nama penuhnya Georg Ritter Von Schönerer merupakan seorang nasionalis dan aktivis politik yang aktif berkecimpung dalam arena politik Austria sekitar akhir abad ke-19 dan awal abad ke-20. Lahir pada tanggal 7 Julai 1842, beliau membesar untuk menjadi seorang nasionalis yang menjulang tinggi sosok Otto Von Bismarck (1815 – 1898), selain menjadi individu paling lantang memperjuangkan agenda Pan-Jermanisme dan anti-semitisme di Austria.

Berdasarkan sumber, peristiwa yang menjadi titik tolak kepada keseriusan Schönerer untuk melebarkan karier politiknya tercetus apabila Austria tewas dalam Perang Austro-Prussia 1866. Kekalahan Austria itu menyaksikan pembubaran Konfederasi Jerman (Deutscher Bund) yang digantikan dengan penubuhan Konfederasi Jerman Utara (Norddeutscher Bund).

Impaknya, wilayah Austria dipinggirkan dan tidak dimasukkan menjadi sebahagian daripada Empayar Jerman (Kaiserreich) sepertimana keadaan sebelum ini. Prubahan status quo inilah yang menjadikan Schönerer nekad untuk memperjuangkan agenda Pan-Jermanisme dengan harapan agar Austria dapat bersatu kembali dengan Jerman membentuk sebuah negara tunggal sebagai platform keramat bagi menyatukan etnik Jerman di bawah satu bumbung.

Anti-semitisme Sebagai Penggerak Utama

Sejarah karier politik Schönerer mula meningkat sekitar tahun 1873 sejurus beliau terpilih menjadi wakil bagi golongan Liberal di Reichsrat (Parlimen Austria). Agak hairan bagaimana individu yang pada awalnya membawa suara liberal boleh mengubah pandangannya menjadi seorang yang ekstrem dalam berpolitik. Dalam hal ini, sejak tahun1880-an Schönerer mula menzahirkan pandangan ekstremnya; usaha perjuangan bangsa Jerman di Austria adalah untuk menentang dan menghalau keluar orang Yahudi yang didakwa merupakan akar utama kepada masalah yang dihadapi bangsa Jerman di Austria.

Menerusi Jurnal ‘The Founder of Modern Political Antisemitism: Georg von Schoenerer’, Oscar Karbach menegaskan bahawa Schönerer merupakan individu pertama yang menyasarkan kaum Yahudi sebagai kambing hitam dalam usaha mencapai agenda politik beliau. Sudah pasti para pembaca menyedari bahawa taktik sebegini juga bakal digunakan oleh Hitler dan parti Nazi puluhan tahun kemudian.

Antara usaha yang dilaksanakan bagi meraih sokongan massa sepanjang memperjuangkan ideologi ekstrem beliau, seperti yang ditegaskan, Schönerer mula mengambing hitamkan kaum yahudi di atas segala kesulitan yang bangsa Jerman alami. Tidak mengejutkan bahawa Hitler juga membuat perkara yang sama beberapa tahun kemudian.

Hal ini kerana, sewaktu Hitler merempat di Viena ketika usia mudanya, dia begitu tertarik dengan falsafah politik Pan-Jermanisme yang ditawarkan oleh Schönerer. Tidak cukup dengan itu, Hitler juga menyerap pandangan anti-semitisme Schönerer. Oleh yang demikian, tidaklah dapat dinafikan bahawa Schönerer merupakan individu terawal yang bertanggungjawab menyemai sifat kebencian terhadap Yahudi dalam diri Hitler.

Dalam pada itu, antara perkara yang pernah dilakukan Schönerer dalam menzahirkan kebenciannya terhadap kaum Yahudi adalah dengan mencadang suatu usul di parlimen untuk menyekat kemasukan imigran Yahudi ke Vienna. Beliau menyuarakan bantahan mengenai kemasukan mereka yang semakin hari semakin ramai ke dalam Vienna. Bagi memastikan beliau mendapat sokongan yang padu, Schönerer tidak teragak-agak untuk mengecop mana-mana individu atau golongan yang menolak seruan ekstremnya sebagai ‘pengkhianat kepada bangsa Jerman’ dan ‘hamba kepada Yahudi’.

Menariknya, perjuangan Schönerer berjaya menarik sebilangan pengikut terutamanya dari golongan kelas pekerja. Di samping itu, antara golongan lain yang menyahut seruan Schönerer adalah persatuan pelajar (Burschenschaft) . Pada waktu inilah, Schönerer mula dijoloki oleh para pengikutnya dengan gelaran Führer, selain memperkenalkan frasa ‘Heil’ sebagai sapaan utama sesama ahli. Jika diperhatikan, kedua-dua perkara ini kemudiannya ditiru oleh Hitler dan parti Nazi.

Antara perkara gila yang pernah dilakukan oleh Schönerer dan para pengikutnya adalah menyerang sebuah pejabat akhbar milik Yahudi. Puncanya? puncanya hanyalah kerana pejabat akhbar tersebut mengeluarkan laporan mengenai kemangkatan Maharaja Jerman, Wilhelm I (1797 – 1888). Susulan daripada insiden serangan itu, Schönerer telah dipenjarakan malah kehilangan statusnya sebagi seorang ahli parlimen.

Kemuncak kepada perjuangan Schönerer dan pengikutnya berlaku pada tahun 1901 apabila 21 ahli daripada partinya berjaya mendapat kerusi di parlimen Austria. Walaubagaimanpun, selepas daripada itu, pengaruh serta prestij Schönerer mulai merosot dengan pantas, lantas menyebabkan partinya berpecah sekitar tahun 1907. Schönerer meninggal dunia pada tanggal 14 Ogos 1921 dan dikebumikan di wilayah Schleswig-Holstein.

Nyatalah, legasi yang ditinggalkan Schönerer ternyata tidak mati dan terkubur bersamanya, sebaliknya ia dibelai dan ‘dihidupkan’ kembali oleh seorang lelaki. Seorang lelaki bernama Adolf Hitler yang bangkit sebagai pemimpin diktator yang bakal mengubah hala tuju Jerman dan dunia pada tahun-tahun mendatang.

Sekiranya anda ingin jual buku secara online, jangan lupa yang delivery adalah bahagian yang penting.

Guna Delyva sebagai platform perbandingan harga rider & kurier anda untuk hantar buku kepada pelanggan!

RUJUKAN:

Hamann, Brigitte (2010). Hitler’s Vienna: A Portrait of the Tyrant as a Young Man. Tauris Parke Paperbacks.

Childers, T. (2018). The third reich: A history of nazi germany. Simon & Schuster Paperbacks.

Britannica, T. Editors of Encyclopaedia (2021, August 10). Georg, Ritter (knight) von Schönerer. Encyclopedia Britannica.

Karbach, O. (1945). The Founder of Modern Political Antisemitism: Georg von Schoenerer. Jewish Social Studies, 7(1), 3–30. http://www.jstor.org/stable/4464624


Kesan Gejala Buli Dan Apa Kita Perlu Buat

Dalam artikel lepas, kita sudah berbicara panjang lebar tentang definisi buli, beza buli dengan ragging, jenis buli dan apa punca mereka menjadi pembuli. Kita sangka buli ini bersifat mudah seperti ABC tetapi hakikatnya, ia sebenarnya jauh lebih rumit dan memberi kesan buruk bersifat jangka panjang. Dalam siri terakhir buli, saya bukan saja akan sentuh kesan buli kepada mangsa dan pelaku tetapi juga beberapa tragedi dan kaedah menangani gejala buli.

Siapa sangka, jika gejala buli ini dibenarkan berleluasa untuk jangka masa panjang, mangsa mengalami masalah Post Traumatic Stress Disorder (PTSD), masalah psikologi yang dialami veteran-veteran perang. Walaupun secara umum, kita semua tahu PTSD berlaku bila mana si penghidap mengalami satu peristiwa besar yang mengancam nyawanya, berdasarkan definisi terbaru Diagnostic and Statistic Manual, Complex PTSD boleh juga berlaku sekiranya si penghidap mengalami siri peristiwa kecil tetapi berterusan seperti buli. Analisis menunjukkan bila masalah buli berlaku, si penghidap merasakan diri mereka tidak berdaya dan terperangkap serta tidak tahu apa solusi terbaik untuk keluar. Dan ianya boleh menjadi lebih buruk bila mana penjaga, ibu bapa atau guru bercerita atau enggan bertindak atas alasan kejadian tersebut hanya akan menguatkan fizikal si penghidap.

Selain PTSD, mangsa buli turut berpotensi mengalami sindrom seperti pengasingan diri, enggan hadir ke sekolah atau universiti, kemerosotan prestasi pelajaran, masalah tidur, kemurungan, panas baran, terlalu risau dan keinginan untuk membunuh diri. Bagi yang membaca, anda mungkin kata semua sindrom ini adalah mustahil tetapi tanyalah sesiapa yang pernah mengalaminya, apakah mereka juga ada tanda-tanda sebegini? Saya teringat ada satu insiden semasa di sekolah rendah, saya dibuli sehingga ke satu tahap saya tidak mahu datang ke sekolah. Ini bukan khayalan tetapi tanda-tanda ini dikenalpasti oleh pakar-pakar psikologi bertauliah. Pendek kata, semua tanda yang dinyatakan ini betapa besar kerosakan yang dilakukan si pembuli kepada mangsanya sehingga merosakkan potensi individu tersebut untuk jangka masa panjang. Kerosakan ini bukan saja dari segi potensi tetapi juga kerugian dari sudut ekonomi dan sosial individu tersebut dan negara. Dan anda masih kata buli itu bersifat remeh?

Bila bicara tentang tragedi yang berlaku kerana buli, sebenarnya terlalu banyak insiden yang berlaku di luar sana. Cuma kita sama ada masih bersikap acuh tak acuh atau masih terikat stigma budaya berkenaan buli. Begini sajalah, anda ada adik, anak atau anak saudara berusia 13 tahun? Dan anda mengasihi mereka seperti menatang minyak yang penuh. Namun, bolehkah anda bayangkan bahawa anak tersebut, insan yang tidak berdosa itu mengambil nyawanya sendiri kerana tidak tahan dibuli? Ini bukan cerita imaginasi tetapi tragedi yang dialami Mike dan Pam Urry selepas anak mereka, Steven membunuh diri kerana tidak tahan dibuli. Sementara Amanda Todd, seorang remaja perempuan berusia 15 tahun membunuh diri atas sebab sama. Sebulan sebelum kejadian tersebut berlaku, mendiang memuatnaik kisahnya dalam video berdurasi sembilan minit bertajuk Amanda Todd’s Story: Struggling, Bullying, Suicide and Self-Harm di YouTube. Di Malaysia sendiri, Allahyarham Zulfarhan dan mendiang Nhaveen mati akibat buli. Berapa ramai lagi manusia jadi seperti mangsa-mangsa yang saya nyatakan di sini sebelum kita akhirnya sedar buli tidak membawa apa-apa kecuali kemudaratan?

Gejala buli bukan saja membawa kerosakan kepada mangsanya tetapi juga kepada si pembuli itu sendiri. Jika tidak didakwa atas tuduhan jenayah, mereka berhadapan potensi cemuhan masyarakat selain ancaman daripada mangsa mereka yang bertindak balas. Ini bukan khayalan tetapi ia benar-benar berlaku. Pada tahun 1999, dua orang pelajar Sekolah Tinggi Columbine menembak mati 13 orang pelajar dan guru serta mencederakan 23 orang pelajar. Bagi kes Allahyarham Zulfarhan dan mendiang Nhaveen, berapa ramai yang diheret ke muka pengadilan atas dakwaan bunuh dan penderaan? Kerana turutkan rasa, sudahlah masa hadapan tergadai begitu saja. Negara tidak dapat memanfaatkan kebijaksanaan, kemahiran dan umur mereka untuk pembangunan dan kemajuan untuk dekad-dekad seterusnya. Sementara bagi keluarga pula, mereka terpaksa menanggung aib yang perlu dihadapi untuk tahun-tahun mendatang. Dan anda masih kata buli itu bersifat baik?

Jika anda merasakan diri anda dibuli, terdapat beberapa langkah perlu diambil:

1. Jika anda berada dalam situasi anda mungkin dibuli, segera jauhkan diri daripada situasi tersebut. Percayalah, bila anda melakukannya, si pembuli atau kumpulan pembuli tidak punya alasan untuk membuli atau mendekati diri anda.

2. Jika perlu, ambil kelas seni mempertahankan diri seperti silat, taekwando atau karate. Bila anda ada asas seni mempertahankan diri, anda mampu menangani ancaman fizikal oleh si pembuli atau kumpulan pembuli. Selain itu, ia juga menyuntik keyakinan diri dalam kehidupan seharian.

3. Beritahu guru atau kaunselor tentang situasi yang dialami anda. Selagi anda tidak menyatakan diri anda mangsa buli, bagaimana mereka dapat membantu anda. Tidak perlu takut dengan label kaki report atau pembodek cikgu sebab pada akhirnya, anda melakukannya kerana anda bimbang keselamatan diri sendiri dan orang lain. Dan siapa tahu, dengan aduan tersebut, anda sebenarnya mewujudkan suasana sekolah yang lebih baik.

4. Jika anda merasakan anda dibuli secara dalam talian, laporkan terus kepada pihak berkuasa atau pentadbir laman sesawang. Walaupun tindakan ini tidak menghentikan terus serangan, sekurang-kurangnya anda bersikap tegas dan enggan tunduk kepada pembuli-pembuli ini. Dan jika ada rekod menunjukkan mereka mengugut atau mengancam anda, mereka boleh ditahan dan didakwa di mahkamah atas dakwaan mengugut.

5. Buat tak endah saja kelompok sebegini terutama pembuli dalam talian. Ini kerana bila anda berbuat demikian, mereka menjadi kelu dan tidak dapat berbuat apa-apa kerana pada anda, tindakan dan kata-kata mereka tidak akan melukakan anda.

6. Dapatkan sokongan daripada rakan-rakan. Jika kita bergerak dalam berkumpulan, peluang kejadian buli berlaku akan berkurangan secara drastik. Ini kerana bagi pembuli, jika mereka tetap melakukannya, sudahlah perbuatan mereka disaksikan ramai orang dan jika ia sampai ke tangan guru disiplin atau pensyarah, peluang mereka untuk kekal amat tipis.

7. Bagi ibu bapa, jika mengesyaki anak anda terlibat dalam gejala buli, adakan sesi perbincangan yang jujur dan terbuka dengan mereka. Perkara terakhir yang perlu dihadapi anda ialah anak anda berahsia berkenaan perkara ini dan enggan bercerita dengan sesiapa.

8. Ibu bapa juga perlu tahu selok-belok laman media sosial untuk elak gejala buli terutama buli secara dalam talian. Hari ini, golongan remaja menggunakan laman media sosial secara terbuka tanpa memikirkan kesan atau akibat di kemudian hari. Sekiranya anda tahu berkenaan ini, sekurang-kurangnya anda boleh mengambil tindakan proaktif bagi membantu anak anda tidak lagi dibelenggu oleh gejala buli.

Sumber:

1. Columbine School Shooting: When Bullying Goes Too Far. https://nobullying.com/columbine-school-shooting/

2. Hewitt, Jonathan. (2012). His Name Was Steven: A 13-Year Old Victim of Bullycide. http://www.huffingtonpost.com/jonathan-hewitt/bullying_b_1968592.html

3. Klik Dengan Bijak. www.klikdenganbijak.my

4. Babbel, Susanne. (2011). Child Bullying’s Consequence: Adult PTSD. https://www.psychologytoday.com/blog/somatic-psychology/201103/child-bullyings-consequence-adult-ptsd


Pernah Tak Amerika Minta Maaf Atas Kedurjanaannya?

Zaman sekarang, permohonan maaf adalah sesuatu yang dituntut. Belanda pernah meminta maaf pada Indonesia secara rasmi (Boffey, 2022). Bukan Perdana Menteri jer; Raja turut memohon maaf. Australia sudah meminta maaf pada pada kaum peribumi Tanah Australia (Brennan, 2008). British sampai sekarang tidak minta maaf pada bangsa-bangsa dijajahnya. Mungkin sebab itu tanpa henti kena bala.

Tapi persoalannya, Amerika Syarikat pernah minta maaf tak? Sebelum jawab soalan ini, kena faham dulu: Amerika Syarikat banyak menzalimi rakyat sendiri berbanding negara lain.

Amerika Syarikat tidak berdosa pada warga peribumi pada awal penubuhan negara. Ketika George Washington memimpin mereka keluar daripada belenggu British, warga peribumi sudahpun ‘hilang’ di 13 Koloni tu. Walau bagaimanapun, pemerintahan Andrew Jackson (1829-1837) telah menggerakkan fikrah “American exceptionalism” yang menghalau semua warga peribumi dari kawasan asal mereka.

Selepas halau, golongan White turun mendirikan negeri Oklahoma. Jadi pada tahun 2009, Kongres Amerika Syarikat bersama-sama memohon maaf pada warga peribumi yang mengiktiraf segala kezaliman diperlakukan pada mereka (Villadsen & Edwards, 2020). Permohonan maaf ini disusuli dengan program bagi mengatasi kemiskinan tegar dan diskriminasi terhadap warga peribumi.

Ini yang paling dahsyat dalam sejarah kezaliman mereka. Kalian kena tahu satu jer. Sejarah yang ditutup kadang mengandungi sisi kezaliman di luar batasan pemikiran manusia. Kerajaan Raja Leopold pernah memotong kaki dan tangan seorang kanak-kanak lima tahun, yang kemudian ‘dipersembah’ pada bapa budak tersebut sebagai hukuman.

Dalam sejarah Amerika, ada kezaliman yang lebih kurang zalim sedemikian rupa. Pukul, belasah dan r-gol adalah perkara biasa selama ratusan tahun sampai satu tahap hamba mula bangun. Maka pada tahun 2009, Senat Amerika Syarikat meluluskan suatu resolusi permohonan maaf atas dasar perhambaan dan pengasingan susulan pemansuhan sistem hamba.

Sampai hari ini warga Black American sengsara sebenarnya, kerana mereka tersisih. Ramai dalam kalangan mereka tidak dibenarkan beli rumah di kawasan-kawasan tertentu (redlining) meskipun ada duit lagi banyak untuk dibandingkan dengan keluarga-keluarga White di kawasan yang dimahukan.

Ini adalah salah satu daripada banyak kezaliman dibuat pada Black Americans antaranya. Kezaliman ni berbeza untuk dibandingkan dengan 2.

Antara 1929 hingga 1974, negeri North Carolina melaksanakan program pemandulan paksa kepada “kelompok rakyat yang tidak layak dapat anak”. Seramai 7,600 wanita dizalimi sedemikian rupa – 5,000 daripadanya adalah warga Black American (Newman, 2018).

Pada tahun 2020 baru Gabenor North Carolina meluluskan rang undang-undang untuk memohon maaf, disertakan pampasan sebanyak AS$10 juta kepada 630 mangsa yang dikenali (Carmon, 2014).

Ini pun satu masalah. Ketika Perang Dunia Kedua, kerajaan Amerika Syarikat dibawah Franklin D. Roosevelt tidak percaya pada bangsa Jepun berwarganegara Amerika Syarikat. Jadi mereka meluluskan undang-undang untuk mengurung 120,000+ warga Jepun dalam kem-kem tahanan.

Executive Order 9066 sebenarnya bersifat perkauman. Memang betul Amerika berperang dengan negara Jepun. Namun Amerika juga berperang dengan negara Jerman dan Itali. Namun bangsa-bangsa Jerman dan Itali (White Americans) masih selamat. Hanya segelintir sahaja dihantar ke kem. Pada tahun 1988 baru Civil Liberties Act ditandatangani, suatu permohonan maaf dan pembayaran pampasan kerana kezaliman teruk pada mereka yang sengsara dalam kem tahanan.

Tiada ayat boleh disusun untuk bercerita pasal kegilaan dibuat Amerika sekitar 1940-an. Kerajaan Amerika Syarikat menjalani eksperimen perubatan, melibatkan rakyat Guatemala. Semua yang masuk dalam program ini disuntik sifilis tanpa izin. Seramai 5,500 orang kena. 700 orang jer terima rawatan.

Tujuannya adalah untuk mengenali simtom dan impak penyakit sifilis. Namun cara mereka seolah-olah menghalalkan matlamat, sesuatu yang sangat zalim kerana semua orang sengsara.  Pada tahun 2010, kerajaan Amerika Syarikat memohon maaf secara rasmi

Yang sedihnya? Semua yang memfailkan saman KALAH. Saman mereka ditendang. Dan TIADA pampasan diluluskan.

Berita baik untuk korang! Buku-buku kami sekarang kami nak bagi diskaun untuk habiskan stok. Ini peluang korang beli di Shopee: https://shopee.com.my/thepatriotsasia

RUJUKAN:

Boffey, D. (2022, Februari 17). Dutch PM apologises for state’s role in abuses in 1940s Indonesian war. The Guardian.

Brennan, F. (2008, Februari 21). The history of apologies down under. Thinking Faith.

Carmon, I. (2014, Jun 27). For eugenic sterilization victims, belated justice. MSN BC.

Newman, C. (2018). Bartering from the Bench: A Tennessee Judge Prevents Reproduction of Social Undesirables; Historic Analysis of Involuntary Sterilization of African American Women. Georgetown Journal of Law & Modern Critical Race Perspectives. 10.

Villadsen, L.S., & Edwards, J.A. (2020). The Rhetoric of Official Apologies: Critical Essays. Rowman & Littlefield. Halaman 111.


Hikayat Perang Sabil : Karya Yang Paling Ditakuti Belanda

Benarlah kata Usman Awang “Tajam keris raja, tajam lagi pena pujangga.” Satu benda yang paling ditakuti Belanda ketika berperang menetang Aceh (1873 – 1913) ialah Hikayat Perang Sabil. Belanda bukannya tidak takut dengan meriam-meriam besar Aceh buatan Turki Uthmaniyah, tetapi mereka lebih takut dengan Hikayat Perang Sabil.

Hikayat Perang Sabil yang dikarang oleh seorang ulama, pujangga dan panglima perang iaitu Syeikh Muhammad atau Teungku Chik Pante Kulu meninggalkan kesan yang sangat luar biasa pada masyarkat Aceh.

Hikayat Perang Sabil mampu merangsang semangat jihad orang-orang Aceh. Siapa yang membaca atau mendengar hikayat ini, semangat jihadnya menjadi berkobar-kobar. Menurut riwayat, ada seorang wanita tua yang sedang menjual kuih, apabila membaca hikayat ini, beliau serta merta meninggalkan jualannya dan bersiap untuk turun berjihad.

Ali Hasymi pernah menulis bahawa terdapat seorang penduduk kampung bernama Leem Abah. Pada satu malam beliau hanya mendengar seseorang membaca Hikayat Perang Sabil. Keesokan paginya selepas solat Subuh, tanpa diketahui oleh sesiapa, beliau terus ke Kota Raja (Banda Aceh) lalu menikam seorang Belanda dengan rencong yang disembunyikan dalam lipatan kainnya. Beliau kemudiannya ditangkap dan dibunuh oleh Belanda.

Begitu hebatnya kesan Hikayat Perang Sabil sehingga para pemuda Aceh menjadikan bacaannya sebagai hiburan di Meunasah (madrasah-madrasah). Dengan itu, hikayat ini sangat ditakuti Belanda. Pihak Belanda telah membuat undang-undang bahawa barangsiapa yang menyimpan hikayat ini, maka dia akan dikenakan hukuman berat. Belanda juga giat membuat pemeriksaan di rumah-rumah penduduk Aceh untuk mencari dan merampas hikayat ini.

Sebab itulah wujudnya syair yang masyhur di Aceh tentang Hikayat Perang Sabil seperti berikut:-

Kendati beracun rencong dan pedang,Hikayat Perang Sabil lebih berbisa,Belanda takut lutut bergoyang,Kisah dilarang menyimpan membaca.

Di zaman Belanda hikayat dilarangSiapa menyimpan hukuman berganda,Kerana kandungan meransang perang,Mengobar semangat melawan Belanda.

Hari ini, saya mengimpikan dan menantikan satu karya di negara ini yang mampu meransang semangat umat Islam untuk membangunkan ekonomi seperti mana karya Hikayat Perang Sabil meransang semangat jihad rakyat Aceh.


Sultan Abdul Hamid College : Legasi Pemimpin Malaysia

Sultan Abdul Hamid College (SAHC) merupakan sebuah sekolah berstatus elit yang terletak di Alor Setar, Kedah Darul Aman. Dengan cogan kata “Scholar, Sportsman, Gentleman”, SAHC merupakan sebuah institusi pendidikan berprestij yang ditubuhkan sejak sebelum kemerdekaan iaitu pada 8 Disember 1908. Ini menjadikan ianya sebagai antara sekolah yang tertua di Malaysia selain Penang Free School dan Malay College Kuala Kangsar.

Sekolah yang hanya untuk pelajar lelaki atau dikenali sebagai “Boy’s School” ini pada asalnya merupakan sekolah untuk anak para bangsawan negeri Kedah. Hanya mereka yang terpilih sahaja layak untuk memasuki ke sekolah Inggeris pertama di Kedah ini pada suatu ketika dahulu.

Pada tahun 1908, sebelum Kedah di bawah naungan British, kerajaan negeri telah melantik Mohamad bin Iskandar iaitu bapa kepada Tun Dr Mahathir sebagai pengetua pertama SAHC yang pada awal penubuhannya dikenali sebagai Government English School (GES).

Tunku Abdul Rahman Putra al-Haj iaitu Perdana Menteri Malaysia yang pertama merupakan antara murid terawal ke sekolah ini. Sistem peperiksaan pada ketika itu berasaskan Junior Cambridge Examination (Tingkatan 3) dan Senior Cambridge Examination (Tingkatan 5).

Pentadbiran sekolah ini terletak di bahu Pengetuanya yang sentasa beralih tangan. Pada awal penubuhan, beberapa orang pegawai British menjadi pengetua bagi sekolah ini. Antara sukan terawal yang popular di sekolah ini adalah bola sepak, hoki dan ragbi. Kini semakin banyak sukan yang ditubuh dan dimainkan oleh para pelajar seperti tenis, futsal, petanque, kriket dan lain-lain.

Pada tahun 1935, barulah nama GES ditukar menjadi Sultan Abdul Hamid College (SAHC) dan kekal sehingga kini. Nama baru ini adalah bersempena nama Sultan Kedah iaitu Sultan Abdul Hamid Halim Shah ibni al-Marhum Sultan Ahmad Tajuddin Mukarram Shah. Sultan Abdul Hamid Halim Shah merupakan Sultan yang amat disayangi oleh rakyat Kedah kerana kebijaksanan dan sikap waraknya.

Pada zaman baginda lah negeri Kedah mencapai kemakmuran kerana turut dibantu oleh Perdana Menteri Kedah yang bernama Datuk Wan Muhammad Saman. Kerana inilah jika kita ke negeri Kedah, masih ramai rakyat Kedah yang menyimpan gambar baginda yang sering memakai tengkolok bersisipkan bulu burung Cenderawasih.

Pada tahun 1941 sehingga 1944, SAHC terpaksa ditutup apabila Perang Dunia Kedua meletus dan tanah air tercinta turut terkena tempiasnya. SAHC menjadi markas tentera Jepun sepanjang Perang Dunia Kedua berlangsung. SAHC dibuka semula pada 15 Oktober 1945 dengan keadaan fizikal yang teruk akibat perang. Namun, pengetua baharu iaitu Mr JF Augustin Berjaya memulihkan kembali sekolah ini. Kini, pelbagai cerita seram yang menjadi bualan para pelajar SAHC memandangkan pelbagai kisah kejam yang berlaku sepanjang peperangan.

Pada tahun 1946, Mahathir Mohammad memegang jawatan Secretary of Literary and Debating Society. Ramai pelajar yang menduduki Senior Cambridge Examination pada tahun 1941 terpaksa menduduki semula peperiksaan memandangkan kertas peperiksaan tidak dapat dihantar ke United Kingdom akibat peperangan.

Pada tahun 1956, Mr GE Sutcliffe menggantikan Mr Martin Ogle sebagai pengetua baharu SAHC. Pada tahun ini, SAHC dibahagi kepada dua bahagian. Bahagian Secondary School dan Primary School. Bahagian Primary School kini dikenali sebagai Sekolah Kebangsaan Iskandar bersempena nama datuk kepada Tun Dr Mahathir. Sekolah Kebangsaan Iskandar terletak disebelah SAHC dan hanya dipisahkan dengan pagar dawai.

Pada tahun 1962, Dr Mahathir Mohammad menjadi Presiden SAHOCA iaitu persatuan Alumni para pelajar SAHC. Kini, ibu pejabat SAHOCA terletak di Wisma SAHOCA, Kelana Jaya, Selangor. SAHC memiliki pelbagai tradisi. Mereka terkenal dengan warna keramat Hitam, Merah dan Kuning sebagai lambing identiti mereka.

Slogan “Scholar, Sportsman, Gentleman” menjadi prinsip ke dalam setiap diri pelajar umpama prinsip yang disematkan ke dalam diri pelajar Gurukul dalam filem Mohabatein, “Tradition, Honour, Discipline”. Setiap pelajar SAHC perlulah menjadi seorang Scholar (Ilmuan), Sportsman (Aktif) dan Gentlemen (Beretika). Pelajar dari “Boy’s School” ini dikenali sebagai Collegian oleh masyarakat setempat. Di Alor Setar terdapat sebuah “Boy’s School” dan tiga buah “Girl’s School” yang terkenal iaitu :-

a) (ASMA) Sekolah Menengah Sultanah Asma
b) (BAHIYAH) Sekolah Menengah Kebangsaan Sultanah Bahiyah
c) (CONVENT) Sekolah Menengah Kebangsaa Convent

SAHC mempunyai ramai alumni yang terkenal dan berjasa pada negara. Antaranya ialah :-

• Tuanku Haji Abdul Halim Mu’adzam Shah ibni Almarhum Sultan Badlishah – Sultan Negeri Kedah,YDPA ke-5 dan YDPA ke-14
• Tuanku Sultan Sallehuddin ibni Almarhum Sultan Badlishah – Sultan Negeri Kedah ke-29
• Tuanku Abdul Malik ibni Almarhum Sultan Badlishah – Raja Muda Negeri Kedah
• Tunku Abdul Rahman- bekas Perdana Menteri Malaysia pertama.
• Mahathir bin Mohamad – bekas Perdana Menteri Malaysia ke-4.
• Tunku Ismail Bin Tunku Yahaya – bekas Menteri Besar Kedah ke-2
• Syed Omar Bin Syed Abdullah Shahabuddin – bekas Menteri Besar Kedah ke-3
• Syed Nahar Bin Tun Syed Sheh Shahabuddin – bekas Menteri Besar Kedah Ke-5
• Osman Bin Haji Aroff- bekas Menteri Besar Kedah Ke-6
• Daim Zainuddin – bekas Menteri Kewangan Malaysia ke-6.
• Prof. Emeritus Shahnon Ahmad – Sasterawan Negara
• Tunku Osman Tunku Mohammad Jewa – Ketua Turus Angkatan Tentera Malaysia
• Zaki Azmi – Bekas Ketua Hakim Negara
• Azizan Ariffin – Panglima Angkatan Tentera Malaysia
• Prof. Dr Uthman el-Muhammady – Pendakwah
• Ilyas bin Haji Din – Panglima Tentera Laut Diraja Malaysia ke-13
• Mohamed Khir Johari – Menteri Kabinet
• Akmal Rizal Ahmad Rakhli- Bekas pemain bola sepak Kedah dan Kebangsaan.
• Azhar Mansor – Wira Samudera Negara
• Victor Andrag – Bekas pemain bola sepak Kedah dan Kebangsaan
• Azmi Mahmud – Bekas pemain bola sepak Kedah dan Kebangsaan (Penjaga Gol)
• Tan Cheng Hoe – Ketua Jurulatih bola sepak Kebangsaan.
• Dan ramai lagi.


Dream Catcher: Penapis Mimpi Buruk

Mungkin juga telah menjadi naluri dan fitrah manusia untuk menjadikan objek-objek di sekeliling mereka sebagai sebahagian daripada kehidupan yang bukan hanya sekadar alatan yang digunakan untuk aktiviti harian, tetapi sebagai satu simbol kepada suatu yang membawa makna yang mendalam.

Objek yang menjadi simbol itu kadang kala membawa memberikan makna yang positif dan ada juga yang memberikan makna negatif. Sangat menarik jika difikirkan bagaimana manusia secara umumnya tertarik untuk menjadikan haiwan, batu, pokok dan kayu, serangga, air, tanah, angin dan api sebagai simbolik dalam kehidupan mereka. Maka gabungan daripada elemen-elemen alam tersebut, wujudlah apa yang digelar sebagai tangkal.

Tangkal dan azimat dan apa sahaja perkataan atau nama yang menunjukkan istilah dan fungsi yang sama, iaitu objek yang (disangka) memiliki kuasa atau kebolehan untuk melindungi seseorang daripada marabahaya sama ada secara fizikal seperti rompakan, serangan, ragut atau secara abstrak iaitu gangguan jin dan makhluk halus. Ia telah pun menjadi sebahagian daripada kehidupan masyarakat di seluruh dunia. Sama ada tangkal dan azimat benar-benar berkesan atau tidak, sebahagian masyarakat masih lagi bergantung kepadanya.

Sama ada anda pernah tahu atau tidak, dream catcher boleh dikategorikan sebagai tangkal dan azimat kerana sejarah penghasilan dan fungsinya memenuhi kriteria sebuah tangkal. Sejarah dream catcher boleh diteroka semula bermula di Amerika Syarikat dan Kanada, atau lebih tepat, di benua Amerika utara sebelum kedatangan penjajah Eropah ke situ. Amalan dan budaya bertangkal menggunakan dream catcher telah lama diamalkan oleh suku etnik asli atau penduduk asal Amerika sejak bertahun lamanya.

Namun, setelah penjajahan oleh Eropah dan berkembangnya Amerika sehingga ke hari ini, rakyat Amerika memandang dream catcher bukan hanya sekadar tangkal yang digunakan oleh etnik asli Amerika, bahkan sebagai sebahagian perhiasan tradisional yang juga diberikan sentuhan dan kreativiti moden. Lihat sahaja dalam laman Pinterest, begitu banyak variasi dream catcher yang telah dihasilkan di seluruh dunia.

Asal Usul Dream Catcher

Mengikut mitos yang selalu diceritakan oleh penduduk asli Amerika, dream catcher sebenarnya telah diberikan oleh Spider Woman atau dalam istilah orang asli Amerika, Asibikaashi, iaitu roh atau semangat labah-labah untuk menjaga kanak-kanak daripada mimpi buruk dan mendapat mimpi yang indah sahaja.

Sejak dari itu, penggunaan dream catcher telah pun menjadi sebahagian daripada budaya orang asli Amerika dan Kanada. Bermula tahun 1960-an, Gerakan Pan-Indian (Pan-Indian Movement) yang menyatukan semua etnik atau kumpulan orang asli yang berbeza-beza (Native America, First Nations, Inuit dan Metis) di bawah satu bumbung telah menggunakan dream catcher sebagai simbol kesatuan dan perpaduan antara etnik dan kaum orang asli Amerika.

Elemen dan Bentuk Dream Catcher

Dream catcher pada asalnya dibentuk dengan beberapa elemen alam semula jadi iaitu:

Ranting kayu dibentuk menjadi bulatan, manakala tali diikat pada bulatan ranting kayu seperti sarang labah-labah yang berfungsi untuk menapis mimpi buruk, kononnya. Bulu burung pula disangkut pada bahagian tepi bulatan ranting kayu dan dibiarkan menghala ke bawah. Adapun biji manik, ada yang disangkut bersama menemani bulu burung atau dilekatkan pada sarang labah-labah. Ia digantung di rumah – sama ada di pintu, tingkap dan katil dan sebagainya.

Namun, setelah dream catcher dikomersilkan sebagai kraf tangan orang asli Amerika, rekaan yang pelbagai dan penjualan yang rancak telah mendominasi Amerika. Ia telah pun menjadi sebahagian daripada kehidupan orang Amerika hari ini walaupun mereka tidak tahu akan asal usulnya. Pada pendapat orang asli Amerika pula, pembudayaan melampau dalam penjualan dan perhiasan dream catcher ini dilihat sebagai tidak senonoh kerana kelihatan seperti menghina budaya asli dan asal orang asli Amerika.

Sisi negatif dream catcher

Sisi negatif dream catcher pula, ada sebahagian orang Amerika yang terlibat dengan kultus atau kumpulan ajaran sesat seperti gerakan New Age telah mempergunakan dream catcher sebagai sebahagian daripada simbolisme ajaran mereka. Sejauh mana penggunaan dream catcher dalam kultus dan ajaran sesat tidak dapat penulis pastikan.

Tinjauan penulis dalam laman YouTube berkenaan dream catcher ini, khususnya Amerika, penulis banyak temui beberapa komen negatif yang menceritakan tentang kesan buruk penggunaan dream catcher. Mereka menceritakan tentang bagaimana mereka selalu diganggu oleh makhluk halus sama ada secara sedar atau diganggu dalam mimpi atau ketika tidur. Setelah mereka membuang dream catcher daripada rumah atau bilik mereka, gangguan sedemikian hilang. Agak ironi, sepatutnya dan kononnya dream catcher berfungsi untuk menapis keburukan tetapi mengundang gangguan pula.

Dream catcher dan Dreamcatcher

Anda yang mungkin meminati muzik pop Korea atau K-pop, semestinya mengetahui nama kumpulan penyanyi perempuan iaitu Dreamcatcher yang dianggotai oleh tujuh orang di bawah seliaan agensi/syarikat yang dahulu dikenali sebagai Happyface Entertainment dan telah berubah nama kepada Dreamcatcher Company.

Kumpulan Dreamcatcher terkenal dengan genre antitesis mereka yang melawan arus perdana industri kpop iaitu mereka membawa genre rock dalam kebanyakan lagu mereka. Tidak terhenti setakat itu, tema yang digunakan dalam kebanyakan lagu Dreamcatcher adalah tema dan unsur yang dianggap gelap walaupun liriknya sama sahaja seperti kumpulan lain iaitu cinta (ada juga tema lain.) Mungkin juga ia bertepatan dengan nama kumpulan mereka iaitu Dreamcatcher yang memang diambil daripada mitos dream catcher. Lihat sahaja kulit album mereka yang sememang jelas menggunakan simbol dream catcher. Simbol dream catcher yang kadang-kala membawa unsur dan estetik kegelapan dan mistik disesuaikan dengan genre pop-rock mereka.

Dream catcher di Malaysia

Sejujurnya saya tidak tahu keberadaan dream catcher di Malaysia. Semestinya sekiranya ia telah masuk ke Malaysia, ia dijual sebagai perhiasan sahaja tanpa apa-apa unsur yang dikaitkan dengan mitos orang asli Amerika. Cuma, pada suatu ketika saya melayari review automatif tempatan (tak pasti sama ada kereta atau motosikal), di belakang pengacara ada sebuah kereta Proton Saga merah dan kelihatan pada cermin belakang ada tersangkut dream catcher. Itu sahaja dream catcher yang pernah saya lihat.

Anda mungkin pernah lihat di sekeliling anda?

RUJUKAN:

Brad Hagen. (2019). On dreamcatchers. Transmotion, 5(2).

Meaning of the DREAMCATCHER (Legends, Symbols, and Purpose of the Dream Catcher). Oleh Tribal Trade Co. Youtube.


Sejarah Hidup Lim Kit Siang Dari DAP

Kit Siang sememangnya seorang figura yang tidak asing lagi di dalam politik Malaysia sejak 60an. Keluarganya berasal dari  Wilayah Zhangzhou, China dan berketurunan Yunnan. Beliau dilahirkan pada 20 Februari 1941. Terdapat beberapa percanggahan di mana beliau dilahirkan. Ada yang mengatakan beliau dilahirkan di China manakala sesetengah pendapat lagi mengatakan beliau dilahirkan di Batu pahat, Johor.

Kit Siang mendapat pendidikan awal di sebuah sekolah cina tempatan di Batu Pahat. Kemudian, Kit Siang mendapat pendidikan formalnya di Sekolah Menegah Inggeris Batu Pahat. Setelah tamat persekolahannya, Kit Siang bekerja sebagai guru di sebuah sekolah di Senai pada Jun 1959. Kemudian, beliau bekerja di dalam bidang kewartawanan di New Strait Times dan Radio Singapore dari 1961 hingga 1965.

Pada tahun 1966, beliau menumpukan perhatian sepenuhnya di dalam bidang politik lalu menyertai DAP dan beliau dilantik sebagai Setiausaha Organisasi Kebangsaan dan Editor organ Parti, The Rocket, dari tahun 1966-1969.

Kit Siang kemudian bertanding dan menang sebagai calon di kerusi Parlimen Bandar Melaka semasa Pilihanraya Umum 1969. Ketika rusuh4n 13 Mei melanda, Kit Siang dikatakan berada di Sabah dan berkempen di sana.

Beliau mengecam tindakan kerajaan negeri Sabah yang dipimpin oleh Tun Datu Mustapha sebagai kerajaan autokratik. Sekembalinya beliau ke Semenanjung tanah air, beliau ditahan di bawah ISA kerana dituduh menghasut dan ditahan selama 62 hari. Kit Siang kemudian dibebaskan 17 bulan kemudian dan menyifatkan penahanan beliau bersifat politikal.

Pada tahun 1976, Kit Siang telah mengkritik kerajaan dalam urusan pembelian pesawat buatan Sweden oleh Tentera Darat Diraja Malaysia di dalam dan luar parlimen. Dua tahun kemudian,  beliau disabitkan atas lima kesalahan di bawah Akta Rahsia Rasmi 1972 yang mana ia membawa kepada hukuman 30 tahun penjara jika bersalah.

Pada 1987, Kit Siang sekali lagi ditangkap di bawah Akta ISA ketika Operasi Lalang dilakukan. Beliau telah ditahan tanpa bicara selama 18 bulan di Kamunting.

Pada tahun 1992, Kit Siang digantung dari Parlimen selama lapan bulan kerana memanggil Perdana Menteri Mahathir Mohamad untuk mengemukakan Kertas Putih di Parlimen mengenai hasil pembukaan semula penyiasatan ACA ke dalam Presiden MIC dan Menteri Tenaga, Pos dan Telekomunikasi, Datuk Seri S. Samy Vellu dan skandal rampasan saham MAIKA Telekom.

Pada Pilihanraya Umum 1999, Kit Siang tewas di Parlimen buat pertama kali di Parlimen Bukit Bendera. Ini kerana pada ketika itu, beliau kembali semula ke Parlimen setelah memenangi kerusi Ipoh Timur pada pilihanraya berikutnya.

Sejak daripada itu, Kit Siang terus menjadi ahli parlimen backbenchers bagi pakatan pembangkang sehinggalah pada tahun 2018 di mana gerakan yang diketuai oleh Tun Dr Mahathir berjaya menumbangkan BN buat pertama kali.

Sehingga kini, jika disebut mengenai DAP, pasti akan terpalit dengan Kit Siang. Kit Siang adalah DAP dan begitulah sebaliknya.


Pertempuran Walaja: Khalid Al-Walid Membuktikan Mengapa Beliau Jeneral Islam Agung Dalam Sejarah

Kita semua tahu, ekpedisi ketenteraan umat Islam memasuki wilayah Parsi adalah bermula ketika era Abu Bakar As-Siddiq sebelum disambung oleh Umar Al-Khattab. Ketika itu, Parsi di perintah oleh Dinasti Sasasnid yang terlebih awal menempah nama mereka dalam sejarah dunia. Yang paling dikenang tentang Dinasti Sasanid ialah tentangperang mereka dengan Byzantine atau Rom Timur yang berakhir dengan keputusan seri apabila kedua-dua empayar ini sama kuat, sama gagah.

Namun apabila tiba-tiba dari tanah gersang Arab, munculnya satu ketumbukan askar yang sangat hebat menggegarkan kedua-dua empayar ini, barulah Sasanid bertemu dengan lawan yang jauh lebih hebat daripadanya. Khalid Al-Walid membuktikan kenapa beliau layak digelar sebagai panglima perang yang paling agung dalam sejarah Islam.

Selepas kebijaksanaan yang tidak tertanding dek kita dalam Pertempuran Rerantai Besi yang pernah saya ceritakan sebagai permulaan kempen Khalid Al-Walid di bumi Parsi, kejayaan Khalid turut diikuti di Pertempuran Sungai di mana dalam pertempuran ini, tentera Parsi yang membawa 30 000 orang kalah di tangan 18 000 askar Parsi milik Khalid Al-Walid.

Tetapi selepas dua pertempuran di atas, kempen Khalid Al-Walid menguasai Parsi diikuti oleh Pertempuran Walaja, yang di mana dalam pertempuran ini, kita menyaksikan formasi Double Envelopment yang dibicara oleh saya dalam dua artikel perang sebelum ini seperti Pertempuran Marathon dan juga Pertempuran Uhud digunakan sekali lagi dalam peperangan, tetapi ditambah baik sendiri oleh Khalid menurut versi beliau sendiri.

Parsi dalam pertempuran ini membawa sekurang-kurangnya 30 ribu orang hingga 50 ribu orang, di samping Khalid Al-Walid ketika itu hanyalah membawa 15 ribu orang askar dalam penerusan kempen menakluk Parsi di bawahnya. Bala askar Parsi ketika itu dipimpin oleh dua orang komander perang iaitu Andarzaghar dan Bahman Jadhuyih. Juga perlu kita ketahui bahawa askar Parsi terdiri daripada mereka yang berjaya selamatkan diri daripada Pertempuran Rerantai Besi dan juga Pertempuran Sungai lalu bergabung dengan ketumbukan askar baru yang digerakkan oleh Maharaja Yazdegerd III di bawah dua jeneral perangnya. Yazdegered III turut memilih Walaja sebagai medan tempur kali ini.

Ketika dalam perjalanan ini, tentera Bahman yang turut diarahkan untuk turun ke Walaja bakal bergabung dengan Andarzaghar. Sepanjang perjalanan jeneral-jeneral perang Yazdegered III ke medan tempur, mereka juga telah berjaya merekruit beberapa puak-puak Arab Kristian di sepanjang perjalanan untuk menghabiskan terus ketumbukan askar yang dimiliki oleh umat Islam ketika itu.

Cabaran Khalid Al-Walid ialah untuk memastikan bahawa kedua-dua pasukan tentera di bawah Andazaghar dan juga Bahman tidak bergabung menjadi sebuah ketumbukan tentera. Jadi, Khalid Al-Walid telah memanfaatkan ejen-ejen rahsia yang dipasangnya di sekitar Walaja untuk menyampaikan khabar berita tentang kehadiran Bahman. Dan sebab kebijaksanaan Khalid itulah beliau sampai beberapa hari sebelum kedatangan Bahman. Jadi Khalid ada satu tugas! Menang pertempuran sebelum Bahman datang mengganas.

Kedua-dua pasukan mempunyai taktikal perang masing-masing di mana Andazaghar merancang untuk memastikan tentera Islam menjadi penat sebelum melancarkan serangan balas. Jumlah tentera yang diramalkan sehingga mencecah 75 ribu orang itu membuatkan Andazaghar mampu untuk menggantikan barisan hadapannya dengan barisan simpanan manakala tentera Islam terpaksa bertempur menggunakan askar yang sama.

Khalid pula mempunyai perancangan yang lain. Beliau menempatkan dua rejimen askar berkuda di belakang rabung gunung yang tidak jauh daripada medan Walaja, dan setiap rejimen mempunyai lebih kurang 2000 ketumbukan askar. Dalam masa yang sama, di medan pertempuran pula, Khalid memilih untuk menguatkan sayap kiri dan kanannya daripada memilih untuk menguatkan bahagian tengah barisan askarnya.

Berbalik kepada medan tempur, rancangan yang dibuat oleh Andazghar sebenarnya memberikan kelebihan kepada tentera Islam. Yalah pada awalnya, memang tentera Islam kelihatan seperti tidak mampu untuk menahan tekanan demi tekanan barisan askar Parsi yang sentiasa segar sebab pertukaran askar simpanan dan utama berbanding tentera Islam. Sampailah suatu masa, barisan tengah Islam tidak lagi mampu menahan asakan daripada Parsi. Dan waktu itulah yang ditunggu oleh Khalid.

Khalid memang menunggu saat itu lalu memberi isyarat kepada barisan askar untuk berundur ke belakang, sambil memberi arahan kepada sayap kiri dan kanan untuk terus bertahan. Ini membuatkan formasi lengkungan U wujud dalam medan perang di pihak Islam. Formasi ini juga menimbulkan ruang kosong di bahagian tengah yang terus memandu tentera Parsi mengisi kekosongan itu kerana mahu atau tidak, mereka perlu mengisi kekosongan di tengah untuk terus menggempur tentera Islam di bahagian tengah.

Kalau Double Envelopment versi Pertempuran Marathon yang digerakkan oleh Jenral Militiades ialah apabila tentera Parsi ketika zaman Dinasti Achaemenid ialah apabila tentera Parsi ketika itu memasuki ruang kosong di bahagian tengah yang ditinggalkan oleh tentera Athens, maka barisan sayap kiri dan kanan terus menggempur dari kiri dan kanan pada askar Parsi yang terperangkap di ruang tengah.

Tetapi Khalid Al-Walid membuktikan kepada kita kenapa beliau lebih hebat dan bijak daripada Militiades. Khalid Al-Walid menggunakan faktor geografi yang berada di Walaja untuk menambahkan betapa efektifnya formasi Double Envelopment ini. Khalid menambah perisa dengan menambahkan lagi kepungan, kali ini bukan dari sayap kiri dan kanan sahaja, tetapi dari belakang.

Bila tiba masanya, Khalid memberi isyarat kepada rejimen berkuda yang berlindung di belakang rabung gunung untuk keluar dari tempat persembunyian mereka. Askar Parsi yang ketika itu terperangkap akibat terkepung dek sayap kiri dan kanan tentera Islam menerima kejutan yang lain pula apbila serangan mengejut datang dari belakang sekaligus melengkapkan kepungan tentera Islam dari kiri, kanan dan belakang.

Keputusan dari Pertempuran Walaja ini, kita menyaksikan bagaimana 20 000 orang tentera Parsi daripada sekurang-kurangnya 30 000 balas askar Parsi menemui ajal mereka manakala tentera Islam hanya mengalami kehilangan sebanyak 2000 orang.


Hantu “The Man Who Sold The World”

Anda yang berumur lingkungan 20an-30an pastinya biasa mendengar lagu The Man Who Sold The World nyanyian Nirvana semasa program televisyen MTV Unplugged pada tahun 1993. Semasa penulis masih di bangku sekolah menengah, ramai rakan-rakan penulis yang mengalunkan lagu ini dari tembok di tepi padang sehinggalah ke studio jamming. Namun tidak ramai yang mengetahui asal-usul gubahannya serta maksud tersirat pada setiap bait-bait liriknya.

Lagu ini asalnya dicipta dan dirakam oleh David Bowie di Trident and Advision Studios, London sekitar 18 April – 22 Mei 1970 bergenre psychedelic rock/folk rock. Dengan durasi selama 3 minit 55 saat, lagu ini dikeluarkan oleh syarikat rakaman Mercury Records. Ia juga dipopularkan oleh beberapa artis lain seperti Lulu (1974), Midge Ugre (1982) dan Richard Barone (1987).

Jika kita menghayati setiap bait liriknya, persona di dalam lagu ini mengalami sindrom ‘doppelganger’. Doppelganger (double-goer:Inggeris) merupakan perkataan Jerman mendefinisikan seorang individu yang membawa karakter atau perlakuan orang lain di dalam tubuh badan yang sama. Ia juga dikaitkan dengan fenomena paranormal dan juga mengenali doppelganger itu sebagai ‘kembar yang jahat’.

Di dalam perenggan pertama lirik lagu ini, David Bowie terinspirasi dengan puisi “Antigonish”, mengenai entiti yang merayau di sebuah rumah berhantu.

Yesterday, upon the stair,
I met a man who wasn’t there.
He wasn’t there again today,
I wish, I wish he’d go away…

Mengikut konteks lagu ini, ia menceritakan Bowie berbicara dengan ‘counterpart’ dalamannya yang mana dia fikirkan telah lama hilang. Dalam baris ini, Bowie terkejut apabila dapat bercakap dengan ‘counterpart’ dirinya (secara metaforikalnya telah lama mati) dan ketakutan apabila melihat ia ingin kembali menjadi sebahagian daripada dirinya. Anda boleh dapati ayat puisi di atas hampir sama dengan liriknya seperti di bawah.

We passed upon the stair, we spoke of was and when
Although I wasn’t there, he said I was his friend
Which came as some surprise I spoke into his eyes
I thought you died alone, a long-long time ago”

Di dalam perenggan kedua, protagonis menjelaskan kepada mantan dirinya bahawa mereka masih mengingati siapa mereka sebenarnya. Tetapi dia berpura-pura tidak mendengar segala yang diperkatakan oleh lelaki itu dan apabila lelaki itu berkata “you’re face to face with the man who sold the world” dia ketawa tetapi jauh di sudut hatinya mula ketakutan lalu bersalam dan meninggalkannya.

Oh no, not me
I never lost control
You’re face to face
With The Man Who Sold The World”

Selepas mengabaikan dirinya yang lama itu dia meneruskan perjalanan dan kehidupannya sebagai dirinya yang baru, kemudian menyedari yang dia telah kehilangan sesuatu di dalam perjalanan tersebut. Dia mendapati sesuatu yang hilang tersebut merupakan dirinya yang lama. Bagaimanapun, refleksi diri ini telah memberikannya pengertian dan membuatkan dia menyedari bahawa semua orang melalui perjalanan yang sama dan mencari sebahagian diri mereka yang telah hilang.

I laughed and shook his hand, and made my way back home
I searched for form and land, for years and years I roamed
I gazed a gazely stare at all the millions here
We must have died alone, a long long time ago”

Di dalam baris ini, telah berubah daripada “I never lost control” kepada “We never lost control”, membayangkan bahawa protagonis dan “The man who sold the world” merupakan individu yang sama.

Who knows? Not me
We never lost control
You’re face to face
With the Man who Sold the World

Oleh kerana lagu ini tidak mempunyai muzik video yang rasmi bagi memperincikan dengan lebih jelas jalan ceritanya, maka penulis sertakan gambar ‘Snake’ aka ‘Big Boss’, karakter utama daripada game Metal Gear Solid V: The, Phantom Pain. Lagu ini yang dirakamkan semula oleh Midge Ugre telah dijadikan salah satu soundtrack bagi menceritakan tentang perjalanan karakter utama di dalam game tersebut.


10 Orang Pencipta Yang Menyesal Dengan Ciptannya

Manusia akan sentiasa meningkatkan diri dan kehidupannya dengan bersikap kreatif. Sikap ini akan menuju kepada penciptaan sesuatu untuk memudahkan urusan serta menyelesaikan sesuatu perkara yang tidak mampu dilakukan oleh manusia itu sendiri. Zaman berzaman manusia tidak putus melakukan penciptaan. Kereta, peti sejuk, komputer, kipas, dan juga ciptaan-ciptaan lain membuktikan perkembangan manusia dalam jalani kehidupan yang serba mencabar.

Namun begitu, ada sesetengah pencipta menyesal akan ciptaan mereka sendiri. Bukan sebab kegagalan, ia lebih sekadar kegagalan. Penyesalan pencipta ini timbul akibat ciptaannya yang secara tak lansung membawa mudarat kepada manusia lain, sama ada membinasakan ataupun lansung tiada kegunaan.

Berikut ialah 10 orang pencipta yang menyesali atas ciptaan mereka:

ROBERT OPPENHEIMER – B0M ATOM

J. Robert Oppenheimer ialah pengarah makmal Los Alamos dari AS dan merupakan pencipta bo.m atom ketika P3rang Dunia Kedua berlansung. Walapun Oppenheimer berpegang kepada politik haluan kiri, beliau dipilih untuk penghasilan bo.m atom dalam Projek Manhattan.

Sepanjang menghasilkan bo.m atom, beliau meragui apa yang dia lakukan namun dia harus melaksanakannya apabila melihat keringat rakan pengkaji yang bertungkus-lumus. Manakala Albert Einstein, ahli fizik terkenal yang membantu Oppenheimer tidak merasa wa-was kerana percaya bahawa Jerman telah mendahului dalam penciptaan senjata berbahaya ini untuk melawan pihak Bersekutu.

Beberapa tahun kemudian, Einstein sesal akan tindakannya dan memberitahu bahawa beliau tidak akan sekali-kali terlibat dalam penciptaan bo.m atom jika mengetahui yang sebenarnya Jerman tidak menghasilkannya.

MIKHAIL KALASHNIKOV – SENJATA RIFLE AK-47

Kalashnikov mencipta senjata rifle persendirian untuk membantu tentera Rusia pada akhir Perang Dunia Kedua selepas melihat korban peperangan dengan jumlah yang banyak. Senjata rifle yang beliau cipta dihasilkan dari bahan ciptaan yang murah dan mudah didapati untuk kemudahan tentera menggunakannya. Namun, apa beliau lakukan tidak seperti apa beliau impikan. Kalashnikov menyaksikan jumlah korban yang semakin ramai akibat senjata ciptaannya.

Sebelum meninggal dunia pada tahun 2014, beliau meluahkan pengakuan melalui surat dan diberikan kepada ketua gereja Orthodoks Rusia pada tahun 2010. Surat itu berbunyi:

”Saya sentiasa kembali dengan soalan yang sama. Jika senjata saya korbankan banyak nyawa, adakah sebenarnya saya…, sebagai penganut ajaran Orthodoks, harus disalahkan atas kematian mereka, walaupun mereka ialah musuh saya?”

TIM BERNERS LEE – SIMBOL ‘DOUBLE SLASH’ DALAM PAUTAN LAMAN WEB

Lee ialah pelopor dalam penciptaan HTML (HyperText Markup Language) dan menghasilkan World Wide Web, senang kata beliau mencipta pautan laman web yang menjadi fenomena dalam dunia internet.

Walaupun Lee berjaya dan banyak membantu masyarakat dalam dunia internet, Beliau juga mempunyai penyesalan akan ciptaannya ini. Dalam temu ramah oleh pihak BusinessInsider, penyesalan yang beliau maksudkan ialah ‘double slash’ pada permulaan pautan laman web. Beliau menegaskan bahawa simbol itu tidak perlu diletakkan sebenarnya, boleh saja akses laman web tanpa menggunakan simbol itu. Namun, nasi sudah menjadi bubur.

ETHAN ZUCKERMAN – IKLAN POP-UP

Jika pembaca buka laman web tertentu dan rimas akan kehadiran iklan muncul tiba-tiba di sebarang sudut laman web apatah lagi muncul ketika syok menonton video, salahkan Ethan Zuckerman kerana beliau ialah pencipta iklan yang begitu merimaskan ini.

Beliau yang bertugas sebagai ketua Center for Civic Medua di Massachusetts Institute of Techonology pernah menulis esei kepada laman web The Atlantic pada tahun 2014. Tajuk esei itu ialah “The Internet’s Original Sin”. Zuckerman menulis bahawa beliau memahami bahawa dia patut disalahkan atas iklan pop-up yang menyusahkan. Pada awal penciptaan sistem itu, beliau hanya berhasrat untuk memberikan iklan percuma kepada pengguna sebagai langkah menjana pendapatan.

Untuk membiayai modal bisnes yang Zuckerman dan kumpulannya usahakan, mereka melakukan pengiklanan yang mudah dan senang diakses. Pertama sekali mereka perlu menganalisis halaman utama peribadi pengguna agar mereka mampu memberikan iklan yang terbaik. Hasilnya, mereka mencipta sistem pengiklanan yang menjengkelkan: iklan pop-up.

Esei itu diakhiri dengan permohonan maaf dari Zuckerman yang telah mencipta sistem pengiklanan yang mengganggu urusan peribadi pengguna. Siapa sangka ciptaan yang digunakan untuk kebaikan diakhiri dengan menyusahkan masyarakat internet.

NGUYEN DONG -APLIKASI PERMAINAN FLAPPY BIRD

Sekitar tahun 2013-2014, Flappy Bird ialah aplikasi permainan yang sangat sensasi sehingga menjadi fenomena dalam kalangan pengguna telefon pintar. Permainan yang berupa klik pada burung yang terbang untuk melintasi corong ini menjadi ketagihan pengguna telefon sehinggalah jumlah memuat naik aplikasi ini mencecah 50 juta.

Kerana bilangan muat naik yang begitu mengejutkan Nyugen memperoleh pendapatan sebanyak $45,000 (sekurang-kurangnya RM 186,000) setiap hari. Walau bagaimanapun, beliau mengambil keputusan untuk keluarkan aplikasi ini dari kedai aplikasi.

Sebab beliau berbuat demikian ialah dia tidak tahan menerima surat ugutan bvnuh, aplikasinya diplagiat, dan dijual dalam eBay untuk mengaut keuntungan. Namun masyarakat masih tidak berhenti fikirkan aplikasi tersebut walaupun Nyugen telah membuangnya.

BOB PROPST – KUBIK PEJABAT

Apabila Propst bekerja sebagai perunding dalam syarikat perabot bernama Herman Miller pada 1960-an, beliau memperkenalkan perabot baru iaitu kubik pejabat. Beliau memberitahu dalam surat khabar New York Times pada 1997 akan ciptaannya yang bakal membantu pekerja mempunyai cara kerja yang fleksibel, persekitaran yang baik berbanding meja pejabat bersifat terbuka.

Walaupun mempunyai manfaat kepada syarikat-syarikat kerana menjimatkan wang dan ruang untuk membina bilik pejabat individu, namun Propst merasakan bahawa ciptaannya itu suatu kegilaan yang tidak harus beliau utamakan. Beliau berfikir adalah aneh ‘kubik-kan’ pekerja dalam syarikat moden yang memerlukan hubungan lansung sesama pekerja.

VINCENT CONNARE – TULISAN FON COMIC SANS

Vincent Connare yang bekerja dalam syarikat Microsoft telah mencipta tulisan fon bernama Comic Sans pada tahun 1994. Tujuan beliau mencipta tulisan fon tersebut ialah bagi memudahkan pengguna kanak-kanak membaca tulisan, berbanding tulisan fon Times New Roman yang sukar dibaca.

Setelah penggunaan tulisan fon Comic Sans meluas, Connare meluahkan rasa tidak puas hati apabila ditemu ramah oleh wartawan untuk surat khabar Wall Street Journal. Beliau terkejut kerana tulisan fonnya yang pada awal hanya memudahkan bacaan kanak-kanak menjadi tulisan fon untuk menyampaikan kempen-kempen kebencian. Atas salahguna tulisan fon itu, Connare menyesali sikap pengguna yang tidak memahami apa beliau sumbangkan.

TOM KAREN – BASIKAL RALEIGH CHOPPER

Sebelum basikal BMX menjadi fenomena pada lewat tahun 1970-an, basikal Raleigh Chopper menjadi pilihan utama penunggang basikal yang hanya menunggang basikal bertujuan untuk beriadah. Pemegang yang selesa, mempunyai tempat duduk yang boleh bersandar, dan bentuk pemegang yang unik menjadikan basikal ini antara basikal yang laku keras pada tahun 1970-an.

Namun, penciptanya iaitu Tom Karen merasa tidak puas hati akan basikal Raleigh Chopper itu. Beliau memberitahu dalam surat khabar Telegraph bahawa kelemahan terbesar yang hadir dalam basikal ciptaannya ialah ia sangat berat untuk dibawa seorang sehingga penunggang tidak mampu untuk membawa ke lokasi yang jauh. Pernah beberapa penunggang basikal warga UK menggunakan Raleigh Chopper sejauh 1,407 km dari hujung selatan hingga utara Pulau Great Britain dan akhirnya mereka menyesali malah memaki basikal tersebut.

KAMRAN LOGHMAN – PENYEMBUR LADA HITAM

Loghman yang pernah bekerja dalam FBI pada tahun 1980-an telah mencipta senjata yang ampuh dan tidak mencederakan, iaitu penyembur lada hitam. Beliau juga menulis panduan untuk anggota polis bagi memahami cara penggunaan senjata ini. Kemudian, ramai anggota polis AS menggunakan penyembur ini tetapi tahun 2011 adalah tahun yang melibatkan insiden yang Loghman tidak dapat lupakan.

Insiden itu ialah ketika mahasiswa dari Univeristy of California melakukan Gerakan Occupy, iaitu demonstrasi sosio-politik berhaluan kiri yang tidak puas hati dengan sistem demokrasi AS. Dua anggota polis universiti yang berusaha meredakan demonstrasi itu secara sengaja menyembur mahasiswa yang protes, kemudian berita meluas akan tindakan dua anggota polis tersebut.

Bagi pihak polis AS, menyembur para mahasiswa protes yang tidak melawan adalah salah dan bertindak memecatkan dua orang pegawai polis itu. Chancellor universiti ketika itu bernama Linda P.B. Katehi memohon maaf kepada para mahasiswa tersebut akan tindakan polis universiti yang sengaja mencetuskan provokasi. Loghman yang mengetahui berita itu tidak sangka ada juga pegawai polis yang salahgunakan ciptaannya.

JOHN SYLVAN – KAPSUL KOPI

Siapa pernah lihat iklan Nespresso dengan mempunyai kapsul kopi yang unik, John Slyvan-lah pencipta kapsul itu. Semasa beliau mencipta paksul kopi dan mesin yang mampu menukarkan kapsul itu menjadi secawan kopi yang enak, beliau tidak mengetahui bahawa ciptaannya itu akan menjadi tular.

Dari ciptaan beliau, muncul mesin kopi seperti Nespresson dan Tassimo yang menggunakan kapsul kopi. Walaupun menguntungkan bagi peminat kopi, namun pembuatan kapsul kopi yang diperbuat dari plastik membuatkan Sylvan menggeleng kepalanya.

Ciptaan asalnya ialah beliau menggunakan kertas kerana mudah untuk dikitar semula selepas menggunakannya. Namun penggunaan kertas begitu mahal jika dikormesialkan jadi plastik saja menjadi pilihan untuk penghasilan kapsul tersebut. Sylvan merasakan bahawa kadang-kadang beliau merasa sedih dengan ciptaannya sendiri

RUJUKAN:

10 Inventors Who Came to Regret Their Creations. Mental Floss. Published on 4 August 2015.


Telefon Purba Berusia 1200 Tahun Ditemui Oleh Pakar

Alat telekomunikasi pertama sudah pun wujud sejak 143 tahun lalu, teknologi komunikasi yang dicipta oleh Alexander Graham Bell pada tahun 1876-1877 lalu berevolusi secara berperingkat sesuai dengan peredaran zaman, sehingga ketika dunia sudah mencapai era globalisasi, alat telekomunikasi atau disebut sebagai telefon bimbit atau telefon pintar menjadi barang keperluan secara tak langsung bagi memudahkan urusan rasmi atau tidak rasmi.

Namun begitu, Laporan menyatakan penemuan artifak ‘telefon purba’ 1,200 tahun lalu dijumpai oleh pasukan penyelidik di sebuah wilayah Chan Chan yang terletak di sebelah utara negara Peru.

Seorang Kurator Muzium di National Museum of the American Indian (NMAI), Ramiro Matos beranggapan bahawa penemuan terbaru ini mempunyai keunikan tersendiri, oleh kerana penemuan ‘telefon purba’ ini datang daripada masyarakat kaum asal yang tidak mempunyai bahasa bertulis.

Bagaimana Telefon Chimi dibuat?

Berbeza dengan konsep alat komunikasi electromagnetic telefon masakini yang memancar dan menerima bunyi (suara dan percakapan) dari jarak jauh tanpa terikat dengan objek tertentu(contoh: tali/benang dsb).

Berlainan dengan artifak telefon purba yang ditemui di Chan Chan, telefon purba ini menyamai konsep ‘lover’s telephone’ yang menggunakan objek seperti tin, cawan kertas dan benang bagi menerima dan memancar suara melalui getaran(vibration) dari benang tersebut.

Walau bagaimana pun, Alat Chimu kuno ini digambarkan sebagai alat yang terdiri daripada dua bahagian atas labu (ya sayur/buah labu) yang diikat dengan tali.

Bahan-bahan pembuatannya pula ialah labu berukuran 3.8inci panjang bersalut dengan damar/getah keras yang bertindak sebagai pemancar dan penerima bunyi/suara,

Sekitar pengkalan labu terdapat objek benang tersembunyi yang diregangkan 22. 8meter dari garisan yang menghubungkan kedua hujungnya diperbuat daripada kapas-benang.

Misteri Telefon Kuno Yang Berharga

Sejak penemuannya, Artifak ‘misteri’ ini telah mendahului penyelidikan awal mengenai telefon dari tahun 1833, pada sebuah peranti yang tidak menggunakan aliran non-electrical sejak ribuan tahun dahulu.

Peranti Chimu Kuno terlalu rapuh untuk membuat physically test, bagaimanapun penyelidik sudah mendapat gambaran bagaimana ia berfungsi.

Namun begitu, masih menjadi tanda tanya apakah tujuan telefon ini?

Iyalah, Kaum Chimu dikenali sebagai masyarakat yang mengamalkan sistem hierarki. Maka penggunaan alat berharga waktu itu hanya dapat dimiliki oleh golongan kelas tertentu seperti para elitis dan pendeta.

Oleh demikian, ada yang mengaitkan dengan perkara ajaib, mendakwa bahawa alat Chimu ini berkemampuan untuk mendengar segala bunyian di seluruh ruang secara langsung ke telinga — menurut Matos.

Oleh itu, mungkin banyak aplikasi untuk telefon lama ni, fungsinya hampir dengan telefon moden, berkomunikasi antara pembantu dengan pegawai tertinggi, atau golongan elit di bilik masing-masing tanpa perlukan kontak (contactless) secara bersemuka.

Keunikan tentang kaum Chimu ialah mereka sangat mahir dan kreatif. Chimu ni ibarat masyarakat yang memiliki skill ‘kejuruteraan’ mengagumkan, kita dapat mengetahui kebijakan invention mereka melalui sistem pengairan terusan hidraulik selain karya senik dan nilai artifaknya yang terperinci.

Kaum Chimu yang bijaksana dan kreatif ini datang dari Kerajaan Chimor, lebih spesifik ibu kota Chimor terletak di wilayah Chan Chan, Peru(sekarang).

Kini, boleh dikatakan tempat ini(Chan Chan) dipenuhi dengan kesan ekskavasi arkeologi.

Telefon Chimu, dan banyak teknologi kuno yang luar biasa mengingatkan kita bahawa budaya kuno mampu mencipta, idea, yang luar biasa jauh lebih awal sebelum masyarakat moden ‘impikannya.

RUJUKAN:

1,200-Year-Old Telephone, Amazing Invention of the Ancient Chimu Civilization. https://www.ancient-origins.net/artifacts-ancient-technology/1200-year-old-telephone-amazing-invention-ancient-chimu-civilization-020490


Hades – Dewa Alam Kematian Yunani

Dalam mitologi Yunani, Hades merupakan dewa roh mati dan pemerintah Alam Kematian. Oleh kerana itu, beliau dianggap sebagai salah satu dewa yang penting dalam pantheon Yunani. Walau bagaimanapun, beliau tidak tergolong dalam 12 Dewata Olympia memandangkan Hades hanya mendiami Alam Kematian, bukannya Gunung Olympus.Memandangkan kekuasaan Hades terletak di bawah bumi, masyarakat Yunani purba turut menganggapnya sebagai dewa khazanah bumi yang tersembunyi. Sebagai salah satu dewa utama Yunani, Hades hadir dalam sejumlah mitos walaupun lazimnya hanya muncul sebagai watak tambahan. Hanya sebahagian sahaja mitos yang menampilkannya sebagai watak utama.PERANG TITAN MELAHIRKAN GENERASI BARU PARA DEWAMasyarakat Yunani purba mempercayai bahawa Hades merupakan generasi pertama dewata Olympia. Bapanya adalah Titan Cronus manakala ibunya pula adalah Rhea. Oleh kerana khuatir salah seorang anaknya akan mengguling dan menggantikan kedudukannya sebagai raja dewa, Cronus pun memakan kesemua anaknya, termasuklah Hades sebaik sahaja mereka dilahirkan.Namun anak bongsu Cronus, iaitu Zeus, sempat diselamatkan oleh ibunya dan beliau membesar secara rahsia. Apabila Zeus sudah meningkat dewasa, beliau kembali menghadap Cronus, membebaskan adik-beradiknya dan mencabar Titan untuk merebut tempat sebagai dewata penguasa. Perang yang meletus antara dua generasi dewa ini dikenali sebagai Perang Titan atau Titanomachy. Dalam peperangan ini, generasi dewata yang lebih muda yang kelak dikenali sebagai Dewata Olympia tampil sebagai pemenang, menewaskan dewata Titan.Semasa berlakunya Perang Titan itu, makhluk-makhluk yang dikenali sebagai Cyclope yang dibebaskan oleh dewa-dewa Olympia menghasilkan senjata yang berkuasa untuk para dewa. Zeus diberikan panah petir, Poseidon diberikan trisula sementara Hades pula diberikan topi kegelapan. Kelengkapan kepala ini membolehkan pemakainya menjadi halimunan.Sebahagian ilmuwan berpendapat bahawa selepas berlakunya Perang Titan, topi tersebut menjadi semakin berkuasa dan meraih keupayaan untuk mengawal roh-roh si mati. Hades dicatatkan pernah meminjamkan topi kegelapan ini kepada dewa-dewa lain.Misalnya semasa Perang Trojan, Athena memakai topi ini ketika beliau membantu Diomedes. Topi kegelapan ini juga pernah dipinjamkan kepada Perseus semasa beliau menjalankan misi membunuh Gorgon Medusa.Berikutan kekalahan dewa-dewa Titan, tiga dewa bersaudara iaitu Zeus, Poseidon dan Hades saling membahagikan wilayah kekuasaan menerusi cabutan undi. Zeus diberikan kekuasaan ke atas langit, Poseidon menguasai laut sementara Hades diberikan hak ke atas Alam Kematian. Sebagai pemerintah Alam Kematian, nama Hades lazimnya dianggap membawa maksud, ‘Yang Ghaib’.PANDANGAN MITOLOGI YUNANI TERHADAP HADESMemandangkan kematian kebiasaannya dianggap sebagai suatu perkara yan taboo, maka Hades turut diberikan beberapa gelaran lain seperti Plouton yang membawa maksud ‘Khazanah’ dan Theon/Zeus Khthonios yang bermaksud ‘Dewa/Zeus Alam Kematian’. Ada juga beberapa gelaran lain lagi yang diberikan kepada Hades, seperti Polysemantor (Pemerintah Makhluk Yang Banyak), Polydegmon (Pemilik Roh Yang Banyak) dan juga Nekrodegmon (Penerima Roh Si Mati).Walaupun beliau merupakan salah satu dewata utama, Hades tidak banyak membuat penampilan dalam mitologi Yunani seperti dewata Olympia yang lain. Perkara ini tidaklah mengejutkan, memandangkan kematian merupakan suatu subjek yang lazim dihindari oleh manusia. Gambaran Hades juga jarang sekali dibuat dalam hasil-hasil seni, walaupun kerja-kerja seni sebegini tidak dikawal ketat oleh sebarang peraturan.Walau bagaimanapun, terdapat beberapa ciri tertentu yang membolehkan kita mengenali Hades. Antaranya seperti tongkat dan kunci yang kedua-dua ciri ini dianggap sebagai simbol kekuasaannya ke atas Alam Kematian. Begitu juga dengan simbol cornucopia (simbol tanduk kambing yang dipenuhi buah-buahan) yang merujuk kepada peranannya sebagai dewa khazanah. Selain itu, seringkali juga dinyatakan bahawa peranan Hades sebagai dewa khazanah lazim dibayangi oleh peranannya sebagai dewa alam kematian.

Masyarakat Yunani purba meyakini bahawa berkuasa Hades ke atas Alam Kematian turut membawa maksud bahawa dewa itu memiliki akses terhadap khazanah-khazanah yang tersimpan atau tersembunyi di ceruk bumi. Khazanah yang dimaksudkan ini termasuklah logam-logam berharga dan tanah-tanah subur yang diperlukan untuk menumbuhkan tanaman. Dari sudut peranan yang sebegini, Hades kelihatan sebagai dewa yang baik lagi pemurah.PENEMAN KEPERCAYAAN HADES – CERBERUSSalah satu ciri Hades yang lazim lagi pasti adalah ia ditemani leh Cerberus, seekor anjing berkepala tiga. Menurut Hesiod di dalam puisinya, bilangan kepala Cerberus mencecah 50. Selain memiliki kepala yang banyak, Cerberus juga masyhur dengan ular yang tumbuh di bahagian belakang tubuhnya.Cerberus sememangnya satu raksasa yang amat menggerunkan, walaupun hakikat ini sama sekali tidaklah mengejutkan jika kita lihat siapakah ibu bapanya. Dalam mitologi Yunani, Cerberus adalah anak kepada Typhon dan Echidna. Antara anak-anak lain bagi pasangan ini adalah Orthrus (anjing berkepala dua yang melindungi Ternakan Geryon), Lernaean Hydra dan juga Chimera.Masyarakat Yunani purba mempercayai bahawa Cerberus berperanan mengawal gerbang-gerbang Alam Kematian – memakan sesiapa sahaja roh si mati yang cuba keluar daripadanya dan menghalang sesiapa sahaja manusia hidup dari memasukinya. Mitos masyhur yang menampilkan Cerberus adalah Dua Belah Tugas Heracles. Tugas ke-12 merangkap yang terakhir bagi wira legenda Yunani itu adalah menangkap Cerberus dan mempersembahkannya di hadapan Eurystheus, raja Tiryns. Dalam kebanyakan versi yang mengisahkan tentang mitos tersebut, Heracles kononnya menwaskan Cerberus dengan tangan kosong.

Semasa pengembaraannya memasuki Alam Kematian, Heracles berkesempatan berjumpa dengan dua orang wira Yunani, iaitu bernama Theseus dan Pirithous yang dikurung di sana sebagai satu hukuman oleh Hades. Hal ini disebabkan Pirithous mahu memperisterikan Persephone, isteri Hades justeru mengajak Theseus memasuki Alam Kematian bersamanya.Dalam satu versi mitos, kedua-dua wira ini duduk beristirehat di atas sebongkah batu semasa dalam perjalanan. Namun, mereka menydari tubuh mereka tidak dapat diangkat sejurus selepas mereka melihat Furies datang menghampiri. Dalam versi lain, diceritakan bahawa mereka ditundukkan oleh Hades sendiri.Kononnya, Dewa Alam Kematian itu menjemput Pirithous dan Theseus agar duduk di sebuah kerusi khas. Tanpa mereka ketahui, itulah Kerusi Kelupaan (Chair of Forgetfulness) yang mengakibatkan sesiapa sahaja yang duduk di atasnya terlupa akan segala perkara. Dengan demikian, Hades berhasil mengurung mereka di Alam Kematian.

Semasa Heracles memasuki Alam Kematian untuk menangkap Cerberus, beliau sempat menyelamatkan dua wira itu. Dalam beberapa versi penceritaan, Theseus dan Pirithous berjaya diselamatkan. Namun dalam beberapa versi, Heracles hanya berhasil menyelamakan Theseus sementara dalam versi lain lagi, kedua-dua wira itu tidak berjaya diselamatkan justeru terus dikurung di Alam Kematian.

Di samping itu, Cerberus juga pernah ditundukkan dalam beberapa kesempatan lain, sebagaimana yang dikisahkan di dalam mitos Orpheus dan Eurydice. Dalam legenda yang tragi situ, Orpheus berjaya menjampi Cerberus dengan mainan muziknya yang amat mengasyikkan justeru membolehkannya memasuki Alam Kematian dan menghadap Hades. Beliau turun ke Alam Kematian dengan tujuan untuk menghidupkan semula isterinya, Eurydice yang telah meninggal dunia.Untuk itu, Orpheus pun berjumpa dengan Hades. Mainan muzik serta kisahnya yang menyedihkan itu berhasil menyentuh perasaan Hades hinggakan raja Alam Kematian itu membenarkan agar Eurydice kembali kea lam kehidupan. Walau bagaimanapun, Orpheus diberikan amaran agar sama sekali tidak menoleh ke belakang sehinggalah beliau dan isterinya itu melepasi gerbang Alam Kematian.Malangnya, ketika Orpheus berada beberapa langkah sahaja dari gerbang yang memisahkan antara Alam Kematian dan Alam Kehidupan, fikirannya mula dipenuhi keraguan memandangkan beliau langsung tidak mendengar tapak kaki isterinya sepanjang perjalanan. Maka, beliau pun menoleh kebenaran untuk mendapatkan kepastian, sama ada Eurydice benar-benar mengikutinya sedari tadi.Dalam versi yang lain, sebaik sahaja pandangan Orpheus menyapa sinaran matahari, hatinya melonjak kegirangan sehingga terlupa akan amaran yang diberikan oleh Hades. Beliau menoleh ke belakang untuk berkongsi kegembiraannya itu dengan si isteri. Akibatnya, tubuh Eurydice langsung sahaja menghilang dan Orpheus terpaksa kembali kea lam kehidupan sendirian.

HADES MENGAMBIL ISTERISeperti yang telah pun disebutkan sebelum ini, Persephone adalah isteri kepada Hades. Ratu Alam Kematian itu merupakan anak kepada Zeus dan Demeter, dewi hasil tuaian dan pertanian. Penculikan Persephone dianggap sebagai mitos paling masyhur yang menampilkan Hades, dan ia adalah salah satu mitos di mana Hades muncul sebagai watak utama.Dalam mitos ini, Hades membuat permintaan kepada saudaranya, Zeus agar mengurniakan salah seorang puterinya untuk dijadikan sebagai isteri. Zeus memilih Persephone walaupun mengetahui bahawa Demeter sama sekali tidak akan bersetuju dengan aturan ini.Pada suatu hari, Persephone keluar memetik bunga di dataran Nysa bersama anak-anak perempuan Okeanos. Dalam satu kesempatan, beliau berjalan agak jauh daripada kumpulannya itu dan mendekati sekelompok bunga yang harum. Sebaik sahaja Persephone mendepakan tangannya untuk memetik bunga tersebut, tanah di bawah tapak kakinya terbuka dan muncullah Hades yang menaiki pedati emas yang ditarik oleh empat ekor kuda. Dewa Alam Kematian itu lantas menculik Persephone dan membawanya ke Alam Kematian untuk dijadikan sebagai ratu.

Berita penculikan Persephone ini merupakan satu kesedihan yang besar buat Demeter. Beliau langsung sahaja berangkat keluar untuk mencarinya. Sembilan hari lamanya, dewi itu berkelana di atas bumi sambil membawa sebatang obor. Namun, tiada seorang pun mampu melaporkan kepadanya apa yang terjadi kepada Persephone.Pada hari yang ke-10, Demeter bertemu dengan Dewi Hekate yang memaklumkan bahawa beliau ada mendengar suara Persephone, namun tidak berkesempatan melihat apa yang sebenarnya terjadi. Tidak lama kemudian, kedua-dua itu pun berjumpa dengan Helios, dewa dan personafikasi matahari memandangkan dewa itu mampu melihat segala perkara yang berlaku di bumi.Setelah diajukan pertanyaan daripada Demeter, Helios pun mendedahkan bahawa Zeus telah pun memberikan izin kepada Hades untuk mengambil Persephone sebagai isteri. Oleh kerana berasa berang atas tindakan Zeus itu, Demeter pun bersumpah untuk tidak lagi menjejakkan kaki ke Gunung Olympus. Malah, beliau enggan membenarkan hasil tuaian tumbuh dengan baik melainkan beliau dapat berjumpa dengan anak perempuannya itu.Tatkala Zeus mendengar tentang perkara ini, beliau berasa khuatir kalau-kalau tindakan Demeter itu akan membawa penamat kepada manusia. Justeru, beliau pun mengutus Hermes agar membawa Persephone keluar dari lam Kematian. Hermes yang masyhur dengan kemahiran diplomasinya itu berjaya memujuk Hades agar membebaskan Persephone. Namun sebelum membenarkan isterinya beredar, Hades sempat memberikannya biji delima sebagai hadiah perpisahan.

Susulan daripada memakan biji itu, yang mana delima dianggap sebagai makanan kematian, Persephone langsung terikat untuk kekal hidup di Alam Kematian. Maka, Zeus pun mencampuri urusan dan memberikan cadangan. Menurutnya, Persephone akan hidup bersama Demeter selama dua pertiga tahun dan tempoh bakinya pula akan diluangkan bersama Hades di Alam Kematian. Kesemua pihak yang terlibat bersetuju dengan cadangannya itu.

Perkara ini dianggap oleh masyarakat Yunani sebagai penerangan berlakunya perubahan musim. Kononnya, pada bulan-bulan Persephone hidup bersama Hades, Demeter akan meninggalkan Gunung Olympus dan pergi ke kuilnya yang terletak di Eleusia. Di sana, beliau meratapi ketiadaan puterinya justeru menghasilkan musim salji di bumi.

HADES BUKANLAH DEWA YANG MENGHAKIMI ROH SI MATIWalaupun Hades merupakan penguasa Alam Kematian, beliau sama sekali bukan dewa yang bertanggungjawab menghakimi roh-roh si mati. Masyarakat Yunani purba meyakini bahawa roh si mati yang baik akan diganjar dengan dimasukkan ke dalam Pulau Rahmat (Isles of Blessed) manakala roh yang jahat pula akan dihumban ke dalam Tartarus.Pada masa Cronus berkuasa dan juga awal kekuasaan Zeus, penghakiman ini dibuat oleh hakim-hakim manusia yang menyaksikan hari terakhir si mati itu hidup. Dalam beberapa kesempatan, belaku kesilapan di mana orang jahat dimasukkan ke dalam Pulau Rahmat. Kesilapan ini berlaku disebabkan si jahat itu menyelubungkan dirinya dengan pakaian yang mewah ketika beliau dihakimi sekaligus membuatkan para penghakim menganggap beliau menjalani hidup yang baik. Rentetan itu, Zeus memutuskan agar si mati yang bakal dihakimi perlu menanggalkan segala pemilikan yang bersifat duniawi.

Tambahan lagi, Zeus turut melantik tiga penghakim iaitu Rhadamanthys, Aeacus dan Minos. Rhadamanthys menghakimi si mati yang berasa dari Asia, sementara Aeacus pula menguruskan si mati yang berasal dari Eropah. Minos pula diberikan autoriti untuk membuat keputusan akhir.

Di samping itu, Hades juga bukanlah Dewa Kematian. Hades sama sekali tidak memiliki kuasa untuk mencabut nyawa manusia. Personafikasi Kematian dalam mitologi Yunani adalah Thanatos. Dalam mitos Asclepius, Hades disifatkan sebagai dewa yang menerima kesan daripada keupayaan menyembuh yang dimiliki oleh Asclepius si separa-dewa.Asclepius adalah anak lelaki Apollo dan seorang manusia. Ibu Asclepius meninggal dunia semasa melahirkannya, dan Apollo menyelamatkan Asclepius dengan mengeluarkannya dari rahim si ibu. Asclepius kemudiannya diletakkan di bawah asuhan Chiron si centaur dan daripada situlah beliau mempelajari seni perubatan.Seiring peredaran masa, kemahiran menyembuh yang dimiliki Asclepius melangkaui Chiron dan bahkan Apollo sendiri. Beliau mampu merawat semua orang dan bahkan memiliki keupayaan untuk menghidupkan orang yang telah mati. Walaupun Asclepius dianggap oleh manusia sebagai perwira, beliau sama sekali tidak disenangi oleh para dewa.Hades secara khusus menyimpan rasa amarah terhadap Asclepius memandangkan keupayaan menyembuhnya itu membuatkan semakin sedikit manusia yang mati. Hal ini membawa maksud roh yang memasuki Alam Kematian semakin berkurangan.Lantas, Hades pun membawa permasalahan ini kepada Zeus dan menggesanya agar membunuh Asclepius agar status quo dapat dikembalikan. Zeus sendiri turut menyimpan dendam terhadap Asclepius memandangkan separa-dewa itu menghidupkan semula orang yang telah mati tanpa terlebih dahulu mendapatkan keizinannya. Perbuatan ini dianggap oleh Zeus sebagai satu penghinaan terhadap kedudukannya sebagai raja dewa.

Walaupun Apollo cuba untuk mencampuri urusan bagi menyelamatkan anaknya itu, Zeus enggan berganjak. Beliau menyambar Asclepius dengan panahan petir. Jasad Asclepius disemadikan di langit sebagai buruj Ophiuchus yang bermaksud ‘Pembawa Ular’.

DITERJEMAHKAN DARI:Wu Mingren. (12 Oktober 2019). Hades, God of the Underworld and His Unsung Powers. Ancient Origins.https://www.ancient-origins.net/myths-legends-europe/hades-0012712


Negara-Negara Asia Lagi Power Melawan Covid-19 Banding Negara-Negara Barat

Semua maklum kebanyakan negara dunia teruk dibadai Covid-19 dengan gelombang kedua wabak itu kini menghentam benua Eropah dan Amerika Syarikat. Sedang negara-negara yang dinyatakan itu menyaksikan bilangan kem4tian yang semakin meningkat dari hari ke hari, negara-negara Asia dilihat berupaya mengekangnya. Kenapa perkara ini berlaku?

Jujurnya, setiap negara terutama negara-negara Asia mempunyai pendekatan berbeza-beza dalam menangani penularan wabak Covid-19. Tetapi ada beberapa strategi pengekangan pandemik sama yang dilakukan oleh negara-negara Asia iaitu:

Dari segi kapasiti pengujian Covid-19, Korea Selatan dianggap pendahulu kerana melakukan lebih banyak ujian Covid-19 per populasi berbanding negara-negara lain. Bagi mencapai objektif tersebut, 17 makmal kebangsaan dan wilayah berupaya membuat pengujian Covid-19 berskala besar.

Bagi Taiwan pula, pengujian Covid-19 berskala besar bukan sekadar digunakan untuk mengumpul bilangan kes positif. Malah, ia merupakan satu peluang bagi pasukan penyelidik dan saintis untuk menkaji keupayaan musuh baru mereka itu.

Strategi pengesanan kontak dan kuarantin menjadi elemen utama strategi pengekangan Covid-19 negara-negara Asia dari Korea Selatan hingga Malaysia. Pengesanan kontak ialah mengesan mana-mana individu yang pernah berhubung dengan pesakit atau individu disyaki menghidap Covid-19 bagi mengekang penularan wabak berkenaan.

Dari situ, kontak rapat atau individu yang diletakkan di bawah siasatan pihak berkuasa akan diuji dan diletakkan dalam kuarantin bagi mengelak penularan Covid-19. Kuarantin atau perkataan lebih tepat Perintah Kawalan Pergerakan (PKP)/perintah berkurung dikenakan apabila kes meningkat secara mendadak bagi mengurangkan impak wabak terhadap perkhidmatan kesihatan sesebuah negara.

Kaedah PKP/perintah berkurung setiap negara berbeza-beza dari segi syarat perlaksanaan. Tetapi kebanyakan negara Asia yang melaksanakannya berjaya mengurangkan penularan kes Covid-19 seperti yang berlaku di China, Korea Selatan, Taiwan dan terbaru, Malaysia.

Kita selalu dengar keluhan sesetengah negara tentang kekurangan PPE dalam mendepani Covid-19. Tapi di sesetengah negara Asia, perkara itu tidak berlaku.

Di Singapura misalnya, semua pengeluar topeng muka, sarung tangan, cecair pembunuh kuman dan komponen PPE yang lain diarah memastikan stok simpanan mereka dapat bertahan selama tiga hingga enam bulan.

Manakala di Taiwan, stor-stor perubatan pusat negara itu sentiasa diarah memeriksa stok mereka bagi memastikan stok mereka boleh digunakan sebelum tarikh luput. Berdasarkan pemeriksaan tahun lepas, ia boleh diterjemah dalam bentuk peratusan iaitu 28% topeng muka, 35% topeng N95 dan 18% gaun perubatan.

Kebanyakan negara Asia melaksanakan pemantauan di pintu masuk negara masing-masing termasuk imbasan suhu, pengujian Covid-19 dan kuarantin bagi yang memasuki negara mereka. Justeru, bukan satu kejutan sesiapa yang memasuki sesebuah negara perlu menjalani ujian Covid-19 dan menjalani kuarantin wajib selama 14 hari sebelum dibenarkan pergi.

Tetapi paling penting, pengalaman yang membezakan negara-negara Asia dengan negara-negara dunia dalam mengendalikan krisis wabak penyakit. Pengendalian wabak penyakit bukan sesuatu yang baru di benua ini terutama di Asia Timur dan Asia Tenggara kerana mereka berpengalaman mengendalikan krisis SARS, MERS dan selsema burung.

Dan ini diakui Pengarah CDC Amerika Syarikat di Thailand, Dr John MacArthur. Beliau berkata, “Negara-negara ASEAN mempunyai pengalaman melawan wabak penyakit berjangkit seperti SARS, Nipah dan MERS lebih dari 20 tahun.

“Berikutan pengalaman awal mereka, mereka segera bersetuju dengan peraturan badan kesihatan antarabangsa dan berusaha mencapai objektif keperluan kapasiti teras di bawah kerangka baru yang digariskan badan tersebut.”

Bagi pakar genetik Profesor Daneil Falush dari Institut Pasteur di Shanghai, lensa pengendalian wabak berbeza di Timur dan Barat. Di Barat, mentaliti mereka ialah membina imuniti berkumpulan menerusi vaksinasi atau penurunan kadar jangkitan. Sementara di Asia pula, mereka melihat keperluan menurunkan kes jangkitan sehingga tiada lagi kes dilaporkan.

Bagi kebanyakan pakar di Barat, mustahil bagi sesebuah negara mengekang penularan virus kerana ia sesuatu yang tidak boleh dilakukan. Tetapi hasilnya sudah terbukti di negara-negara Asia bukan sekali tetapi berkali-kali.

Atas sebab itulah, negara-negara yang pernah melabel perintah berkurung sebagai mengarut dan melanggar hak asasi manusia akhirnya terpaksa melakukan perkara sama demi melindungi kesihatan warga mereka. Ya, imuniti berkumpulan boleh dicapai tetapi apakah ia mampu mengurangkan bilangan kem4tian akibat wabak penyakit sama seperti pengekangan wabak? Amat diragui.

Mungkin sebab inilah yang mendorong kerajaan Britain yang diterajui pemangku Dominic Raab (Boris Johnson masih bercuti selepas pulih dari jangkitan Covid-19) enggan melepaskan dokumen simulasi pandemik yang dipanggil Exercise Cygnus yang dibuat pada tahun 2016 dan membabitkan semua jabatan kerajaan ketika itu.

Akhbar The Telegraph berusaha mendapatkan akses terhadap dokumen berkenaan di bawah Akta Kebebasan Maklumat (FOIA) bagi melihat sejauh mana tindak balas kerajaan dalam simulasi berkenaan. Namun, usaha tersebut gagal dengan London menggunakan peruntukan Seksyen 35 (1) (a) FOIA iaitu melindungi pembentukan dan pembangunan polisi kerajaan.

Keengganan London melepaskan Cygnus mengundang kekecewaan ramai pihak kerana ramai ingin tahu pengajaran di sebalik Cygnus, apa tindakan kerajaan dan apakah ia bersesuaian dengan tindak balas kerajaan dengan penularan Covid-19.

RUJUKAN:

Nuki, Paul et. (2020). Revealed: Why Asia was better prepared to fight the coronavirus than Britain. The Telegraph. https://www.telegraph.co.uk/global-health/science-and-disease/revealed-asia-better-prepared-fight-coronavirus-britain/


Pembinaan Negara Jepun Tanpa Mengorbankan Bahasa Jepun

Kalau hendak mencari  bahasa yang handal untuuk dijadikan contoh bagi kemajuan negara dan pelestarian bahasa maka bahasa Jepun merupakan antara bahasa bermaruah yang  terbaik. Bahasa Jepun merupakan bahasa intelektual, sains dan teknologi  tetapi pada masa yang sama merupakan bahasa sejarah, kebudayaan dan keperibadian  bangsa. Adakah anda mengetahui  bahawa Perlembagaan Jepun tidak secara spesifik memperuntukkan bahawa bahasa Jepun ialah bahasa rasmi?  Hakikatnya begitu. Aneh bukan?

Ketika era Edo  iaitu  berakhirnya  zaman Syogun Tokugawa, kerajaan Meiji membuat pembaharuan yang dikenali sebagai Pemulihan Meiji. Pembaharuan yang  berlangsung  selama  45 tahun ini pada asalnya  adalah satu langkah berhati-hati yang diambil oleh kerajaan Meiji kerana pada masa itu kuasa-kuasa besar seperti Rusia, Amerika Syarikat, Perancis, dan Great Britain sedang  menumpukan perhatian terhadap  Jepun.  Perhatian luar biasa ini dianggap sebagai satu isyarat penjajahan. Hal ini menyebabkan kerajaan Meiji sedar bahawa mereka  perlu mempelajari ilmu. Untuk itu, Sumpah Lima Piagam telah diisytiharkan pada  tahun 1868 dan salah satu dasar penting  ialah pencarian ilmu antarabangsa.

Atas dasar tersebut, rakyat Jepun diberikan peluang menerima ilmu kemajuan dari Barat tetapi melalui terjemahan. Maksudnya, semua ilmu dari Barat diterjemahkan  ke dalam  bahasa Jepun. Pelaksanaan dasar ini telah melahirkan penterjemah terkenal iaitu Mitsukuri  Rinsjo yang telah berjaya menterjemahkan Kod Napoleon. Terjemahan beliau itu kemudiannya dijadikan undang-undang sivil dan komersial Jepun.  Bidang  perang dan  sejarah juga menjadi keutamaan. Antara buku terjemahan yang  terkenal ialah buku sejarah Greek iaitu Consideration on  the Causes  of the Greatness of The Romans and Their Decline . Buku ini diterjemahkan ke dalam  bahasa Jepun dalam tiga jilid dan diberi tajuk Roma Seisuki.  Usaha  penterjemahan berterusan hingga kini.  Pelbagai  buku penting dari seluruh duunia dalam pelbagai bahasa aasing diterjemahkan  ke      bahasa Jepun demi memastikan rakyat Jepun tidak  ketinggalan dalam setiap perkembangan ilmu.

Usaha  untuk  mengidentitikan  budaya  Jepun  mengikut  acuan sendiri juga dapat dilihat dalam bidang  penerbitan yang memberikan keutamaan hanya  kepada naskhah atau karya dalam bahasa Jepun. Pasaran buku dalam bahasa asing seperti bahasa Inggeris sangat  minimum.  Industri akhbar  telah wujud  pada tahun 1879 di Osaka iaitu akhbar Ashahi Shimbun. Kerajaan sangat mennggalakkan rakyatnya membaca  bagi menambahkan ilmu pengetahhuan.  Walaupunn akhbar atas talian wujud tetapi peengedaran suurat-surat khabar tidak mengecewakan.

Dalam aspek pendidikan,  ada pihak yang pernah mencadangkan agar bahasa Inggeris dijadikan sebagai bahasa kurikulum rasmi pada peringkat sekolah rendah Ibuku Bumei Menteri Pendidikan menolak cadangan tersebut. Beliau menegaskan  bahawa pendidiikan sekolah rendah seharusnya merupakan tahap untuk menguasai dan mengukuhkan bahasa ibunda sebelumm mereka mempelajari bahasa asing.

Pendidikan tinggi di Jepun bermula ketika pemerintahan Meiji.  Pada masa tersebut pendidikan dalam bidang kejuruteraan dan pengajaran sains begitu diambil berat. Hal ini kerana mata pelajaran tersebut amat penting untuk  kemajuan inovasi dalam meningkatkan hasil produktiviti negara. Demi mencapai objektif tersebut pada tahun 1871, terdapat seramai  54 orang pelajar telah dihantar ke Britain untuk mempelajari aspek ketenteraan laut dan perkapalan perdagangan, ke Jerman pula untuk mempelajari aspek tentera darat dan ilmu perubatan dan ke Amerika pula untuk mempelajari perkara-perkara mengenai perdagangan dan ekonomi.

Selepas beberapa tempoh, pentadbiran Meiji sedar bahawa mereka tidak seharusnya bergantung sepenuhnya dengan pusat pengajian Barat kerana perkara tersebut akan mampu menggugat kestabilan kepimpinan yang ada. Justeru, Kementerian Pendidikan telah mengambil langkah untuk menubuhkan institut pengajian tinggi sendiri. Pada tahun 1877, universiti yang pertama dan terkenal iaitu Universiti Diraja Tokyo telah ditubuhkan. Menjelang 1910, beberapa buah universiti diraja lain telah ditubuhkan di Sapporo, Sendai, Kyoto dan Fukuoka.

Ideologi nasionalisme bahasa merupakan aspek penting dalam pembinaan negara Jepun.  Dalam erti kata yang lain, nasionalisme linguistik berperanan penting. Linguistik  imperialisme dapat dilihat melalui dasar pendidikan Jepun terhadap pelajar luar negara yang ingin melanjutkan pelajaran ke Jepun. Mereka diwajibkan mempelajari bahasa Jepun terlebih dahulu.

Linguistik imperialisme ini juga dapat diilihat melalui kuasa ekonomi. kuasa ekonomi Jepun khususnya dalam syarikat-syarikat besar milik Jepun di serata dunia seperti Honda, Toyota, dan Sony yang memberikan keutamaan kepada mereka yang menguasai bahasa Jepun untuk menjawat jawatan yang lebih tinggi. Linguistik imperialisme juga menjalar melalui genre dan permainan video seawal tahun 70-an.

“Jepun merupakan satu-satunya negara di dunia ini mempunyai satu bangsa, satu peradaban, satu  budaya dan satu etnik.”

Pernyataan ini pernah diucapkan oleh Menteri Komunikasi dan Hal Ehwal Negara Jepun, Taro Aso. Bahasa Jepun merupakan homogen. Kekuatannya selama ini adalah berpunca daripada dasar-dasar kerajaan yang sentiasa  meletakkan bahasa Jepun pada takhta teratas dalam semua perkara. Usaha-usaha ini telah menimbulkan nasionalisme yang tinggi dalam kalangan rakyat  Jepun terhadap bahasa mereka.

Walaupun berdepan dengan pengaruh barat yang semakin menular dalam kehidupan seharian, tetapi nilai dan etika bahasa masih tetap diamalkan sehingga kini. Sikap tersebut perlu dijadikan teladan masyarakat moden pada hari ini, agar identiti sesebuah negara yang sedia ada dapat dipelihara dan tidak luput ditelan arus zaman.


Pengembaraan Purba Paderi Kristian China Ke Baitulmaqdis

Setiap kali menelusuri nama-nama pengembara dalam sejarah, nama seperti Marco Polo, Ibnu Battuta dan Ahmad ibnu Fadlan terpacul dalam kepala. Tetapi tidak ramai tahu pada abad ke-13, terdapat seorang pengembara dari China yang mengadakan perjalanan ke Timur Tengah dan Eropah. Nama pengembara ini ialah Rabban Bar Sauma.

Bar Sauma dilahirkan pada tahun 1220 di satu kawasan yang dikenali sebagai Zhongdu (kini Beijing), China dan berdarah Uighur. Gelaran Rabban yang diberi kepada beliau bermaksud Tuan dalam Bahasa Syriac Semitik. Ini merujuk kepada kedudukannya sebagai pendeta Gereja Nestorian pada usia 23 tahun dan menghabiskan sebahagian besar usianya sebagai tenaga pengajar. Tidak seperti Polo yang mula mengembara pada usia 17 tahun, Bar Sauma memulakan perjalanan ke barat pada usia 55 tahun.

Dalam perjalanannya ke Jerusalem, beliau ditemani oleh seorang anak muridnya bernama Rabban Marcos. Sebelum memulakan perjalanan, kedua-duanya menjual semua harta milik mereka untuk membiayai kos perjalanan. Seperti Polo, kedua-duanya bernasib baik era pendudukan Mongol membantu mengukuhkan Laluan Sutera menerusi penyatuan wilayah-wilayah di bawah kekuasaan mereka.

Bagaimanapun, itu tidak bermakna perjalanan Bar Sauma dan Marcos berjalan lancar. Bagi mengelak diganggu kumpulan-kumpulan pero.mp.ak di laluan-laluan biasa, mereka memilih meneruskan perjalanan dengan merentas padang pasir. Di Gurun Taklimakan misalnya, mereka perlu mendaki gumuk pasir setinggi 60 kaki dan mencari perlindungan daripada ribut pasir.

Selepas dua tahun berdepan pelbagai kepayahan dalam perjalanan, akhirnya Bar Sauma dan Marcos tiba di kota Baghdad. Baghdad pada ketika itu ditadbir oleh Abaqa Khan yang bercita-cita untuk menewaskan kerajaan Mamluk. Mamluk dianggap duri dalam daging kepada pihak Mongol lebih-lebih lagi selepas ia dipimpin Sultan Az-Zahir Baibars.

Bar Sauma dan Marcos menetap seketika di Baghdad dengan harapan dapat menjejakkan kaki ke Jerusalem. Bagaimanapun, konflik Pe.ra.ng Salib yang tercetus antara pihak Mamluk dan Salib menyukarkan usaha mereka untuk bertolak ke sana. Semasa berada di situ, Marcos dianugerahkan gelaran biskup oleh Patriarch Denha I.

Selepas Denha I meninggal dunia pada 1281, anak didik Bar Sauma itu dipilih sebagai pengganti dengan nama Yanballaha III. Selepas pemilihan dibuat, kedua-duanya bertolak ke Maragheh untuk menghadap Abaqa tetapi diberitahu baginda telah mangkat pada 1282. Kini, tampuk pemerintahan dipegang oleh puteranya Arghun selepas bapa saudaranya Ahmed Tekuder dihukum ma.ti pada Ogos 1284.

Baginda sedar satu-satunya peluang untuk mengekalkan kekuasaan Mongol ialah dengan membentuk pakatan dengan musuh-musuh Mamluk lain. Ini mendorong Arghun untuk mengutus Bar Sauma dan Isa Kelemichi sebagai duta ke negara-negara Eropah dengan tujuan membentuk pakatan ampuh melawan asakan pihak Mamluk. Justeru, kedua-duanya berangkat ke Constantinople pada 1287. (Jackson, 2014)

Di sini, tidak diketahui sama ada Bar Sauma boleh bertutur dalam bahasa-bahasa Eropah. Bagaimanapun, mengikut rekod sejarah, beliau boleh bertutur dalam Bahasa Cina, Turki dan Parsi. Justeru, sebarang komunikasi antara para pemerintah Eropah dengan beliau berkemungkinan dibuat dalam Bahasa Parsi. (Rosabbi, 2014)

Di situ, Bar Sauma merasa takjub melihat kota tersebut. Ini kerana ia merupakan kota Kristian pertama yang dilawatinya lebih-lebih lagi dengan gabungan keindahan Rom dan Byzantine. Beliau turut merasa kagum dengan keindahan Hagia Sophia yang dibina tujuh abad sebelumnya oleh Maharaja Justinian I.

Pada Jun 1287, Bar Sauma tiba di Rom dengan harapan mengadakan pertemuan dengan Paus Honorius IV. Bagaimanapun, beliau diberitahu Honorius IV telah tiada sekaligus mendorongnya mengadakan pertemuan dengan uskup-uskup gereja ketika itu. Memandangkan pengganti beliau belum dipilih, Bar Sauma menggunakan masa tersebut dengan melawat pelbagai monumen gereja seperti Basilika St Peter dan Makam St Paul.

Dari Rom, beliau bertolak ke Paris dan tinggal di sana selama sebulan bagi mengadakan pertemuan dengan Raja Philip Si Tampan (Philip IV). Bar Sauma cuba memujuk baginda untuk membentuk pakatan dengan Mongol tetapi hanya mendapat janji kosong oleh baginda. Masa sebulan itu turut diperuntukkan untuk melawat universiti-universiti dan gereja-gereja seperti Basilika St Denis. Bagi membalas lawatan Bar Sauma, Philip mengutus sekumpulan pembesar dan pendeta Perancis diketuai Gobert de Helleville untuk mengiringinya pulang ke Mongol pada 1288. (Grousset, 2006)

Untuk lawatan terakhirnya di Eropah, Bar Sauma mengadakan lawatan ke Bordeaux untuk menghadap Raja England, Raja Edward I. Edward I bersedia menawarkan bantuan ekonomi dan keten.te.raan kepada pihak Mongol tetapi ia tidak pernah direalisasikan. Ini kerana baginda sendiri berdepan masalah pemberontakan terutama di Scotland dan Wales. Tetapi sebagai membalas lawatan duta Mongol itu, Edward I mengutus Geoffrey of Langley sebagai duta England ke Mongol pada 1291.

Pada tahun 1288, Paus Nicholas IV dipilih sebagai pengganti Paus Honorius IV dan Bar Sauma cuba memujuk beliau meraih sokongan negara-negara Eropah untuk menyokong Mongol. Bagaimanapun, menerusi isi kandungan surat yang dihantar kepada Arghun, Nicholas IV menolak cubaan itu sambil menyifatkan kedudukan politik negara-negara Eropah ketika itu berkecamuk.

Begitupun, itu tidak bermakna Bar Sauma pulang dengan tangan kosong. Sebelum berangkat pulang ke tanah Mongol, beliau diberi peluang meraikan Mass mengikut tradisi Gereja Nestorian. Semasa sambutan tersebut berjalan, ramai orang gereja termasuk Nicholas IV sendiri perasan tradisi Mass Nestorian tidak jauh beza daripada Mass yang disambut di sebelah barat. Yang berbeza hanyalah penggunaan bahasa sahaja.

Bagi membalas lawatan yang dibuat Bar Sauma, Nicholas IV mengutus Giovanni da Montecorvino sebagai duta gereja ke pihak Mongol. Lawatan tersebut dibuat pada tahun 1289 dengan da Montecorvino menghadap Arghun sebelum kemudiannya menghadap pengganti Kublai Khan, Temur pada 1294. Bagaimanapun, lawatan beliau kurang disenangi oleh Gereja Nestorian kerana mereka telah bertapak lebih lama di China di bawah nama Jingjiao/Ching-chiao.

Selepas menyelesaikan misi diplomatiknya di Eropah, Bar Sauma kembali ke Baghdad bersama pelbagai hadiah dan tinggal di sana sebagai tetamu anak muridnya, Yahballaha III. Pada tahun-tahun terakhir hayatnya, beliau merekodkan anekdot perjalanannya dengan ia kemudian diterbitkan dalam Bahasa Perancis pada 1895 dan Bahasa Inggeris pada 1928.

Karya tersebut berjudul Monks of Kublai Khan, Emperor of China: Medieval Travels from China Through Central Asia to Persia and Beyond. Kerja penterjemahan karya ini dalam Bahasa Inggeris dibuat oleh Sir Ernest Alfred Wallace Budge. (Budge, 2020) Bar Sauma kembali ke balik papan pada tahun 1294 di Baghdad.

RUJUKAN:

Budge, E.A.W. (2020). Monks of Kublai Khan, Emperor of China: Medieval Travels from China Through Central Asia to Persia and Beyond. Bloombury Academic.

Pirazzini, G. (2021). This Chinese monk’s epic, east-to-west travels rival Marco Polo’s. National Geographic.

Rosabbi, M. (2014). From Yuan to Modern China and Mongolia: The Writings of Morris Rossabi. Brill. Halaman 385-386.

Jackson, P. (2014). The Mongols and The West. Routledge. Halaman 169.

Grousset, R. (2006). Histoire des croisades et du royaume franc de Jérusalem, Volume III. Halaman 718.